text:
Башҡортостан Республика көнөнөң 25 йыллығын байрам итергә әҙерләнә
ӨФӨ, 2015 йыл, 10 сентябрь. /«Башинформ» мәғлүмәт агентлығы, Арина Рәхимҡолова/.
Быйыл Башҡортостанда Республика көнө 25-се тапҡыр билдәләнәсәк. Ошо ваҡиғаға әҙерлек һәм уны уҙғарыу буйынса ойоштороу комитеты ултырышында Башҡортостан Дәүләт Йыйылышы Рәйесе Константин Толкачев билдәләүенсә, сара халыҡ байрамына әүерелә бара.
Мәҙәниәт министры Әминә Шафиҡова әйтеүенсә, республиканың барлыҡ муниципаль берәмектәрендә лә тантаналы саралар үткәреү ҡаралған. Төрлө ижади фестивалдәргә йомғаҡ яһаласаҡ, тематик флешмоб уҙғарыласаҡ. Республика музейҙарында Асыҡ ишектәр көнө ойошторола, теләгән һәр кем экспозициялар менән бушлай таныша ала. Китапханаларҙа лекциялар һәи шиғриәт кисәләре үткәреләсәк. Был көндәрҙә әҙәбиәт, сәнғәт һәм архитектура өлкәһендәге ҡаҙаныштар өсөн Шәйехзада Бабич исемендәге республика дәүләт йәштәр премияһын тапшырыу күҙаллана.
«Байрам концерты «Башҡортостан» дәүләт концерт залында буласаҡ. Унда Фәйзи Ғәскәров исемендәге халыҡ бейеүҙәре ансамбле, Милли симфоник оркестр, Халыҡ уйын ҡоралдары милли оркестры ҡатнаша. Беҙ суверенитеттың ғына түгел, Бөйөк Еңеүҙең дә юбилей датаһын иҫәпкә алырға тырышабыҙ. Саммиттарҙы уҙғарыу, Әҙәбиәт йылы кеүек ваҡиғалар ҙа сағылыш табасаҡ», — тип хәбәр итте Әминә Шафиҡова.
Республика көнөн байрам итеү уңайынан «Шәжәрә байрамы», Сергей Аксаков көндәре, «Башҡорт аты» фестивале ойошторола. Бөтә белем биреү учреждениеларында тематик класс сәғәттәре үткәрелә.
Республиканың йәмәғәт тәртибен һаҡлау буйынса полиция начальнигы урынбаҫары Артур Сәйфуллин хәбәр итеүенсә, байрамда яҡынса 40 мең кешенең ҡатнашыуы күҙаллана.


c: text/html

text:
Красноярск крайы
Красноя́рск крайы — Рәсәйҙен регионы. Себер федераль округы составында. 1934 йылда төҙөлгән. Край Саха, Тыва, Хакас республикалар; Ханты-Манси, Ямал-Ненец округтар; Кемерово, Томск, Төмән өлкәләре менән сиктәш.
Йөкмәткеһе
Тарих[үҙгәртергә | вики-тексты үҙгәртергә]
Край территорияһы 1822—1925 йылдарҙа Енисей губернаһы составында булды.
1.01.2007 көндән Красноярск крайы, Таймыр (Долгано-ненец), Эвенкия округтар бер регионға берләшкән.
Эре йылғалар[үҙгәртергә | вики-тексты үҙгәртергә]
Халыҡ һаны үҙгәреү[үҙгәртергә | вики-тексты үҙгәртергә]
Бөтә һәм ҡала халҡы һаны (һәм уның өлөшө,%).
Милли состав[үҙгәртергә | вики-тексты үҙгәртергә]
Красноярск крайында 1989 йылда — 5022, 2002 йылда — 3874 башҡорт йәшәгәне теркәлгән[2].
Ҡоролош[үҙгәртергә | вики-тексты үҙгәртергә]
Крайҙа 17 ҡала округ һәм 44 мунициаль район

robotstxt: allowed

filter: keep


text:
Электр утына һәм газға тарифтар 2012 йылдың 1 июленә тиклем элеккесә ҡаласаҡ
Тарифтар 2012 йылдың йәйендә генә үҫәсәк. Алдағы йылда газға, электр утына, шулай уҡ йылылыҡ энергияһына хаҡтар ғәҙәттәгесә 1 ғинуарҙан түгел, ә 1 июлдән артасаҡ, тип хәбәр итте Башҡортостан Республикаһының Тарифтар буйынса дәүләт комитеты рәйесе урынбаҫары Алексей Овчинников.
«Башинформ» алдан хәбәр итеүенсә, бындай ҡарар РФ Хөкүмәте менән ҡабул ителде. Рәсәй Хөкүмәте Премьер-министры Владимир Путин һүҙҙәренсә, бындай яңылыҡ инфляция темптарын кәметергә ярҙам итәсәк. Шулай уҡ йәйгә табан «климат шарттарына бәйле Рәсәйҙә энергияны әҙерәк ҡуллана башлайҙар, һәм юғарыраҡ тарифтарға күсеү ҡулланыусылар өсөн күпкә еңелерәк буласаҡ», — тине Премьер.


text:
Өфөлә яңы йыл бүләктәре күргәҙмәһе үтәсәк
22 октябрҙә Профсоюздар йортонда (Өфө ҡалаһы, Киров урамы,1) БР Профсоюздар федерацияһы балалар өсөн яңы йыл бүләктәре өлгөләрен һайлау маҡсатында алдынғы кондитер изделиелары етештереүсе фирмаларҙың күргәҙмә-йәрминкәһен үткәрә.
БР профсоюздар федерацияһының матбуғат хеҙмәтенән хәбәр итеүҙәренсә, традицион йәрминкәләр уҙғарыу профсоюз рәйестәренә, ойошмалар вәкилдәренә бүләктең ҡулайлыһын табыу һәм күмәртәләп һатып алыуға алдан заявка биреү мөмкинлеге бирә.
Күргәҙмә сәғәт 11-ҙән эшләй башлаясаҡ.


text:
Октябрьскийҙа төбәк-ара йәш журналистар слеты үтте
Октябрьский ҡалаһында IV «Идея. Ижад. Уңыш» төбәк-ара йәш журналистар слеты тамамланды, уны ҡаланың «Гном» балалар телестудияһы ойошторҙо. Сарала 120-гә яҡын кеше ҡатнашты.
Быйыл тәүгә слетҡа Нефтекаманан «Свои» телестудияһы һәм Баулынан (Татарстан) «Вектор» телестудияһы вәкилдәре килде. Ә бына Туймазынан «Тин ТВ» һәм Мәскәү өләкәһе Сергиев Посадтан «Гусь» бына инде икенсе йыл рәттән бында килә. Әлбиттә, сарала «Гном» журналистары һәм фестивалдә даими ҡатнашыусылар – ҡала мәктәптәренең ижади командалары ҡатнашты.
Слеттың ике көнө лә сараларға бай булды, тип хәбәр иттеләр ойоштороусылар. Төрлө конкурстар, оҫталыҡ кластары ойошторолдо. Быйыл бәйгеләрҙең береһен («Теленовости») тәүгә «Тамыр» балалар һәм үҫмерҙәр каналы редакторы Элина Хананова үткәрҙе.
Ҡунаҡтар өсөн Октябрьский ҡалаһы буйлап экскурсия ойошторолдо.
Конкурстарҙа ҡатнашыусы йәш журналистар наградалар алды һәм, әлбиттә, оҫталыҡтарын арттырҙы, тәжрибә тупланы.


text:
Йыл башынан Башҡортостанда 101 киң мәғлүмәт сараһының эше туҡтатылған
Йыл башынан алып 101 киң мәғлүмәт сараһының эше туҡтатылған, уларҙың 76-һы – ойоштороусылар ҡарары буйынса, 25-е суд ҡарары менән ябылған, тип хәбәр итә Элемтә, мәғлүмәт технологиялары һәм киң коммуникациялар өлкәһендә күҙәтеү буйынса федераль хеҙмәттең Башҡортостан Республикаһындағы идаралығы сайты.
Элемтә, мәғлүмәт технологиялары һәм киң коммуникациялар өлкәһендә күҙәтеү буйынса федераль хеҙмәттең Башҡортостан Республикаһындағы идаралығының йылдан ашыу эшләмәгән киң мәғлүмәт сараларының теркәлеү тураһында танытмаларын ғәмәлдән сыҡҡан тип таныу тураһындағы дәғүә ғаризалары буйынса суд ҡарарҙарының көсөнә инеүе нигеҙендә октябрҙә һигеҙ киң мәғлүмәт сараһының эше туҡтатылған.
Бынан тыш, атап үтелгән осорҙа һигеҙ киң мәғлүмәт сараның теркәлеү тураһында танытмалары ғәмәлдән сығарылған, уларҙың ойоштороусылары эшмәкәрлекте туҡтатыу тураһында ғаризаларҙы үҙҙәре тапшырған.


text:
Беларусь Республикаһының рәсми делегацияһы килде
Өфөгә Беларусь архитектура һәм төҙөлөш министры Александр Селезнев етәкселегендә Беларусь Республикаһы делегацияһы килде.
Рәсми кешеләр менән бергә Башҡортостанға бизнес вәкилдәре лә — "Неман" быяла заводы", "Барановичидрев", "Могилевдрев" асыҡ акционерҙар йәмғиәттәре һәм "Домостроение" гәзит ҡағыҙы заводы" республика унитар предприятиеһы етәкселеге килде.
Был көнгә Башҡортостан Президенты Мортаза Рәхимов һәм БР Хөкүмәте Премьер-министры Раил Сарбаев менән рәсми осрашыуҙар планлаштырылған.
Сәфәр программаһын БР төҙөлөш, архитектура һәм транспорт министры Рауил Ибәтуллин менән осрашыу аса. Артабан Беларусь бизнесы вәкилдәре менән Башҡортостан предприятиелары етәкселәренең эшлекле осрашыуы үткәреләсәк.
Көндөң икенсе яртыһында ҡунаҡтар Өфө буйлап экскурсия яһаясаҡ һәм "Ласселсбергер" заводына, "Электрозавод" асыҡ акционерҙар йәмғиәтенең Өфө трансформатор заводына барасаҡ. Шулай уҡ Беларусь делегацияһы "Балтика" Белорус тарихи-мәҙәни үҙәге эше менән танышасаҡ һәм белорус диаспораһы вәкилдәре менән осрашасаҡ, тип планлаштырыла. Бының өсөн ҡунаҡтар Иглин районының Балтика ауылына барасаҡ.


text:
Фото:
Хәйбулла районында иң яҡшы йәш уҡытыусы билдәләнде
Фото:
Хәйбулла районында тәүгә йәш уҡытыусылар араһында педагогик оҫталыҡ конкурсы үткәрелде. Бәйгенең финал туры Бүребай ауылы мәктәбендә үтте, унда һайлап алыу йомғаҡтары буйынса иң күп балл йыйған биш йәш уҡытыусы ҡатнашты.
Финалистар төрлө конкурстарҙа көс һынашты. Һөҙөмтәлә Уфимский ауылы мәктәбенең информатика уҡытыусыһы Зилә Ғәниева еңеүсе булды, тип хәбәр иттеләр район хакимиәтенең мәғлүмәт-аналитика бүлегенән. Аҡъяр ауылының 2-се мәктәбенән инглиз теле уҡытыусыһы Альбина Вирясова, Мәмбәт ауылы мәктәбенән башланғыс кластар уҡытыусыһы Альбина Харисова, Бүребай ауылы мәктәбенән инглиз теле уҡытыусыһы Әлфиә Мансурова һәм Әбүбәкер ауылы мәктәбенән шулай уҡ инглиз теле уҡытыусыһы Сулпан Ишемова конкурс призерҙары булды.
Бәйгелә еңеүсе һәм призерҙар Хәйбулла районы хакимиәтенең мәғариф бүлеге дипломдары һәм аҡсалата премиялар менән наградланды.


text:
Башкортостан йәмәғәт палатаһы 2010 йылда уҡытыусыларҙың социаль-иҡтисади хәлен яҡшыртыуға ирешергә теләй
БР Дәүләт йыйылышы бинаһында фән, мәғариф һәм йәштәр сәйәсәте мәсьәләләре буйынса үткәрелгән Башҡортостан Республикаһы Йәмәғәт палатаһының киңәйтелгән ултырышында уҡытыусылыҡ эшенең социаль-иҡтисади проблемалары тикшерелде.
“2009 йылдың мартында уҡ РФ президенты 2010 йылдың Уҡытыусы йылы тип иғлан ителеүе тураһында ҡарар сығарғайны, — тине ултырышта ҡатнашыусыларға Фирҙәүес Хисаметдинова. – Беҙҙең республикала тәҡдимдәр әҙерләү эшен “дәүләт кимәлендә” башланыҡ. Йәмәғәт палатаһы эшебеҙгә бәйле ниндәй ауырлыҡтар булыуын үҙебеҙҙән ишетергә теләй.” Шуға ла ултырышҡа урта дөйөм белем биреү мәктәптәренән, юғары уҡыу йорттарынан, шулай уҡ республиканың муниципаль һәм дәүләт органдарынан вәкилдәр саҡырылды. Фирҙәүес Хисаметдинова республикала мәғариф үҫеше өсөн күп нәмә эшләнеүен билдәләп, эштәрҙе барлауҙы ситкә ҡуйып, ултырыш темаһы булған уҡытыусылыҡ эшенә бәйле проблемаларға ғына туҡталыуҙы һораны.
“Уҡытыусылыҡ эшенең социаль-иҡтисади проблемалары дәүләт өсөн, дөйөм алғанда йәмғиәтебеҙ өсөн дә, оҙайлы сиргә әйләнде, — тине һүҙҙе дауам итеп комиссия ағзаһы Анатолий Матисов. – Мөһимлеге тураһында күп һөйләйбеҙ, бигерәк тә ҙур сәйәси ваҡиғалар, һайлау кампаниялары мәлендә. Әммә, үкенескә күрә, уҡытыусы данын, социаль-иҡтисади кимәлен, матди хәлен күтәреү өсөн барыһы ла эшләнмәй.
Ул боронғо грек философының, “иң ҙур яуаплылыҡ белем биргән, дауалаған һәм кешене хөкөм иткәндәрҙә, шулай ҙа төп ролде уҡытыусы башҡара, сөнки бер ул ғына дауаларға ла, хөкөм итергә лә өйрәтә”, тигән һүҙҙәрен иҫкә төшөрҙө. Әммә медиктар, хатта юристар менән сағыштырғанда ла, хеҙмәт хаҡы буйынса ул иң түбәнге баҫҡыста. Анатолий Матисов әйтеүенсә, уҡытыусының эш хаҡы медиктарға ҡарағанда — 2-2,5 тапҡырға, юристарға ҡарағанда 8-10 тапҡырға кәмерәк. Йәғни уҡытыусы бөгөнгө йәмғиәттә — социаль яҡтан яҡланмағандар категорияһынан.
Ултырышҡа килерҙән алда Октябрьский ҡалаһының 12-се мәктәбе директоры Елена Малова коллективында ҡыҫҡаса һорау алыу үткәргән. Фекерҙәр төрлөсә, әлбиттә, әммә иң кәрәклеһен ул шулай ҙа йыйылыштағыларға еткерә алды.
“Уҡытыусылар өсөн эш хаҡынан алда ижади эшмәкәрлек өсөн мөхит тыуҙырыу мөһимерәк булыуы асыҡланды, — тине ул. – Беҙҙә иҫке мәктәптәр урынына яңы технологияларға бай замансаһы булырға тейеш. Педагогҡа аҡбур менән таҡта һөртөргә сепрәк кенә биреп, алмашҡа уҡыусыларына сифатлы белем, яҡшы һөҙөмтәләр һорарға хоҡуғыбыҙ юҡ. Бөгөн яҡшы ҡорал – йән башына финанслау булдырылды. Әммә, мәҫәлән, химия кабинетын кәрәкле ҡорамалдар менән йыһазландырыу өсөн ярты миллион самаһы сумманы өс йыл дауамында йыйырға кәрәк.”
Елена Малова үкенес менән 20 йыл элек уҡытыусыларҙың уртаса йәше 28 булыуын, бөгөн иһә был һандың 48-гә тиңләшеүен билдәләне. “Бер яҡтан был кадрҙарҙың алмашынмауын аңлата, әлбиттә, әммә, икенсе яҡтан ҡарағанда, тимәк, мәктәпкә йәштәр килергә теләмәй? Тиҙ арала беҙ педагогтарҙың ҡартайыу проблемаһына килеп етәсәкбеҙ.” Эш хаҡын Елена Малова еткелекле генә түгел, уҡытыусы өсөн лайыҡһыҙ, тип билдәләне. Ауырлыҡтар булһа ла, педагогтар берҙәм дәүләт имтиханына ыңғай ҡарай, БДИ уҡыусыны уҡырға мәжбүр итә, әммә уҡытыусы ла белемен камиллаштырырға мәжбүр. Әхлаҡи яуаплылыҡ та өҫтәлә. Бигерәк тә бала киләсәге өсөн яуаплы рус теле һәм математика уҡытыусыларына ҡағыла был. Шуның менән бергә улар бер ниндәй ҙә өҫтәмә түләүҙәр алмай.
Баймаҡтан Республика башҡорт компьютер лицейы-интернаты уҡытыусыһы Иҙел Ғөбәйҙуллин түбән эш хаҡы арҡаһында юғары уҡыу йортон бөткәндәрҙең мәктәптәргә ашыҡмауына зарланды. Уға, уҡытыусылар етешмәү сәбәпле, бер юлы өс төрлө уҡыу йортонда эшләргә тура килә. Ул да берҙәм дәүләт имтиханының мөһимлеген билдәләне, әммә йыл һайын тестарҙа бер үк мәсьәләләр бирелеүенә ризаһыҙлығын белдерҙе. Китаптар етешмәй. Заказ ителгәндәрҙе бер нисә йыл көтөргә тура килә. Ә мәғариф бүлектәре бөгөндән яңы әсбаптарға күсеүҙе һорай. Уның әйтеүенсә, төрлө компьютер программаларының үҙ-ара ярашыу-ярашмауы арҡаһында ла педагогтарҙы ауырлыҡтар көтә.
Өфөләге 84-се татар гимназияһынан Глүзә Гәрәйева уҡытыусыларҙың көн дә көсөргәнешле ситуацияларҙа эшләүе тураһында һөйләне. Йыл һайын үткәрелгән медкомиссия сәләмәтлек торошон тулыһынса асыҡламай. Диспансерлаштырыу, дөйөм тикшереү, йәйге каникул мәлендә ял йорттарында һаулыҡты нығытыу кәрәк.
Ғәлимә Фаязова – Илеш районы Үрге Йәркәй ауылының 4-се урта мәктәбендә физкультура уҡытыусыһы үҙенең сығышында аҙнаһына ике тапҡыр ғына физкультура дәресендә шөғөлләнгән уҡыусылар һаулығына баҫым яһаны. Ауыл мәктәптәрендә лә хәлдәр шәптән түгел: уҡыусылар һаны аҙ булыу сәбәпле, юғары кластарҙа ла ҡыҙҙар һәм малайҙарҙы төркөмдәргә бүлеү мөмкинлеге юҡ. Ул Рәсәй Президентының өсөнсө физкультура дәресен индереү тәҡдимен хупланы.
Мифтахетдин Аҡмулла исемендәге Башҡорт дәүләт педагогия институтының социаль һәм тәрбиәүи эштәр буйынса проректоры Рәйсә Хәйруллина уҡытыусылыҡ эше проблемаларын өс төркөмгә бүлде: педагогик кадрҙарҙы әҙерләү һәм эшкә урынлаштырыу, ижтимағи проблемалар, иҡтисад мәсьәләләре, һәм ошоларға бәйле тәҡдимдәрен еткерҙе.
Шишмә районы хакимиәтенең мәғариф идаралығы мәғариф бүлеге начальнигы Сөләймән Ваганов ауылда уҡытыусылар етешмәүен беренсе һанлы проблема тип билдәләне. “Пенсионерҙарҙың эштә ҡалыуын һорарға мәжбүрмен, юғиһә балаларҙы уҡытырға кеше юҡ, — тине ул. Йәштәр төпкөлгә бармай. Бәлки йәш педагог ғаилә лә ҡормағандыр, ә ауылда ул икенсе яртыһын табырмы? Ҡыҫҡартыу, икенсе төрлө әйткәндә — оптималләштереү – бәләкәй мәктәптәрҙе бөтөрөү ул. Финанс ҡыйынлыҡтары — төбәктәргә, төбәктәрҙән муниципаль берәмектәргә килеп етә. Һәм был ер аҫты ҡуйынында бар Менделеев таблицаһын һаҡлаған илдә! Сәғүд Ғәрәбстанында ҡара алтын ғына бар, шулай ҙа улар яңы тыуған һәр балаға 1000 евро бүлә.”
РФ фән һәм мәғариф министрлығының БР профойошмалар рәйесе Светлана Пронина ултырышта ҡабул ителгән тәҡдимдәргә уҡытыусыларҙы һауыҡтырыу һәм, айырым программа итеп, уларҙы торлаҡ менән тәьмин итеү мәсьәләһен дә индереүҙе һораны.
Киңәйтелгән ултырышта ҡаралған һорауҙарҙың барыһын да көнүҙәк һәм тиҙ арала хәл ителергә тейеш, тип тапты комиссия. Был мәсьәләләрҙе республика ғына хәл итә алмаясаҡ. Республика мәғариф системаһына федераль органдар финанслауын күпкә арттырыу талап ителә. Шулай уҡ, республика бюджеты иҫәбенә лә аҡса менән тәьмин итеүҙе арттырыу мөһим.
Бөгөнгө шарттарҙа уҡытыусы һөнәренең даны эш хаҡы менән билдәләнеүен таныны. Шуға ла финанслау мәсьәләһе яйға һалынмайынса, уҡытыусылыҡ проблемалары хәл ителмәйәсәк. Бөгөн ставкала ҡаралған уҡытыусы оклады — 4200 һум, был иһә йәшәү минимумынан түбән. квалификация категорияһын, класс етәкселеген ҡушып һанағанда, иң яҡшыһы был сумма 11-12 меңгә етә. Уҡытыусының түбән эш хаҡы алыуы киҫкен социаль-иҡтисади проблемаларға килтерә, һөнәрҙең абруйын төшөрә, белем биреү сифатына насар йоғонто яһай, уҡыу йорттарында коррупцияға юл ҡуя һәм репетиторлыҡ эше менән законһыҙ шөғөлләнеүҙәр осрағын арттыра.
Бындай шарттарҙа 2010 йылда бюджет өлкәһендә эш хаҡын индексламайынса мөмкин түгел. Бигерәк тә коммуналь түләүҙәргә, тауар һәм аҙыҡ-түлеккә хаҡ артыуы бюджетта эшләүсе, тимәк, уҡытыусыларҙың да, ысынында килеме кәмеүенә килтерәсәк.
Хеҙмәт хаҡы фондын оптималләштереү арҡаһында ағымдағы уҡыу йылында уҡытыусылар һаны 2,7 меңгә кәмегән. Тәрбиәселәр, социаль педагогтар, мәктәп психологтары, логопедтар, вожатыйҙар ставкалары ҡыҫҡартылған. Былар барыһы ла балалар енәйәтселеге, наркомания һәм миһырбанһыҙлыҡ артыуына килтерә. Әгәр беҙ артабан республика мәғариф системаһының үҫешен теләйбеҙ икән, беҙгә был ставкаларҙы юҡ итеү түгел, өҫтәргә кәрәк.
Педагогтарҙың олоғайыуына ҡарамаҫтан, быйыл юғары уҡыу йорттарында педагог белгеслектәренә уҡытыуға финанслауҙы ҡыҫҡарттылар. Мәктәп контингентының ҡыҫҡарыуы – ваҡытлыса күренеш, киләсәктә балалар һаны артһа, уларҙы уҡытырға кеше ҡалмаясаҡ.
Эш хаҡының түбән булыуы йәш белгестәрҙе мәктәпкә йәлеп итмәй. Әйтергә кәрәк, хеҙмәт юлын башлаған йәш уҡытыусы тәүге арала ни бары 5-6 мең эш хаҡы ала. Өстән бер өлөшө генә мәктәптәрҙә тороп ҡала, ауылдарҙа иһә унан да әҙерәк. Республика кимәлендә булһа ла йәштәргә ярҙам итерлек программалар ҡабул итергә кәрәк.
БР Президенты менән БР Хөкүмәтенең төпкөл ауылдарҙа йәш белгестәрҙе һәм йәш педагогтарҙы эшкә ҡалдырыуға йүнәлтелгән ҡарарҙарын яҡларға.
Финанс мөмкинлектәре граждандарға уҡыу сифатын күтәреү менән бергә түләүле уҡыу төрҙәрен һәм формаларын арттырырға. Түләүле ижади түңәрәктәрҙе, уҡыу йорто нигеҙендә асылған спорт секциялары эшмәкәрлеген рөхсәт итергә. Баҡса, ярҙамсы хужалыҡтарҙа, оҫтаханаларҙа уҡыусы, уҡытыусы ҡулы менән эшләнгәндәрҙе һатырға законлы ысулдар табырға.
Эш хаҡы арҡаһында педагогтарҙың торлаҡ шарттарын яҡшыртырға, ял йорттарында ял итергә, һаулыҡтарын нығытырға мөмкинлектәре юҡ. Бөгөн 10 меңдән ашыу мәғариф хеҙмәткәре торлаҡ шарттарын яҡшыртырға сиратта тора, шуларҙың ике меңе дөйөм ятаҡтарҙа йәшәй. 50 мең уҡытыусы профессиональ сирле, санатор-курорт дауаһына мохтаж. Бары дәүләттең ҙур ярҙамы ғына был мәсьәләләрҙе хәл итә ала.
Дәүләт даими рәүештә элек үҙ өҫтөндә булған финанс ташламаларҙы – коммуналь түләүҙәрҙе, дәүләттеке булмаған пенсия фонды иғәнәһен, медицина хеҙмәтләндереүен, банктарҙағы процентһыҙ ссуданы уҡытыусы иңенә һала. Мәғариф хеҙмәткәрҙәре бының менән бөтөнләй риза түгел.
Уҡытыусы һөнәренең социаль статусын күтәреү өсөн йәмғиәттә һәм, бигерәк тә, киң мәғлүмәт сараларында педагогтың ыңғай образын формалаштырыу мөһим.
Ултырышта ҡатнашыусылар Уҡытыусылар йылында мәғариф системаһына дәүләт ҡарашы ҡырҡа үҙгәрер, биргән вәғәҙәләрен үтәр һәм Уҡытыусыға хөрмәтен эштәре менән күрһәтер, тип өмөтләнә.


text:
Башҡортостанда әсәлек капиталына 60 меңдән ашыу сертификат тапшырылған
“Балалы ғаиләләргә дәүләт ярҙамының өҫтәмә саралары тураһында”ғы Федераль закондың ғәмәлгә инеүенән башлап, Башҡортостанда әсәлек (ғаилә) капиталына 61222 сертификат тапшырылған.
"Башинформ"мәғлүмәт агентлығына БР буйынса Рәсәй Пенсия фонды бүлексәһенән хәбәр итеүҙәренсә, бөгөнгө көндә дәүләт сертификаттарының 3919 хужаһы аҡсаны фатир һатып алырға йәки йорт төҙөүгә алған кредит һәм займдарҙы ҡаплауға йүнәлтергә һорап ғариза яҙған.
БР буйынса Рәсәй Пенсия фонды бүлексәһе етәксеһе Фуат Хантимеров һүҙҙәре буйынса, әсәлек капиталы средстволарын ҡулланыу (өлөшләтә тотоноу) тураһындғы 3535 ғариза буйынса ыңғай ҡарар ҡабул ителгән. 3284 сертификат буйынса 849 миллион һум аҡса күсерелгән дә инде.


text:
Ваҡлап һатыу тауарҙары әйләнеше Башҡортостанда 192 миллиард һумдан ашҡан
Ғинуар-майҙа республиканың ҡулланыусылар баҙарындағы хәлдәрҙе статистиктар тотороҡло тип баһалай. Ваҡлап һатыу тауарҙары әйләнеше 192 млрд һум тәшкил иткән, был тауар массаһында уҙған йылдағы осорға ҡарағанда 5,9 процентҡа күберәк. Республика был күрһәткес буйынса Рәсәй Федерацияһында тәүге унау иҫәбендә барыуын һәм Волга буйы федераль округында икенсе урын биләүен дауам итә.
Республика халҡына биш айҙа 95,8 млрд һум суммалыҡ аҙыҡ-түлек һатылған. Аҙыҡ-түлеккә ҡарамаған тауарҙар һатыу 96,2 млрд һумға йәки 110,2 процентҡа еткән.
Статистиктар билдәләүенсә, ваҡлап һатыу әйләнешенең яртыһын тиерлек бәләкәй эшҡыуарлыҡ субъекттары тәьмин итә (55,1%).
Йәмәғәт туҡланыу хеҙмәттәренә лә һорау арта. Йәмәғәт туҡланыуында тауар әйләнеше биш айҙа 8,6 млрд һумға еткән, йәғни былтырғы йыл кимәленә ҡарата 104,6%.


text:
Рөстәм Хәмитов Башҡортостан аграрийҙарын Ауыл хужалығы эшсәндәре көнө менән ҡотланы
Агросәнәғәт комплексы хеҙмәткәрҙәре октябрҙең икенсе йәкшәмбеһендә Ауыл хужалығы һәм эшкәртеү сәнәғәте хеҙмәткәрҙәре көнөн билдәләй. Башҡортостан Президенты Рөстәм Хәмитов республиканың ауыл хужалығы эшсәндәрен һәм хеҙмәткәрҙәрен быйыл 10 октябргә тура килгән һөнәри байрамдары менән ҡотланы.
Үҙенең ҡотлауында республика башлығы, Башҡортостанда агросәнәғәт комплексы йола булараҡ иҡтисадтың стратегик мөһим секторҙарының береһе булып тора, тип билдәләне.
“Ауыл хужалығы һәм эшкәртеү сәнәғәтенең хөрмәтле хеҙмәткәрҙәре һәм ветерандары! Һеҙҙе һөнәри байрамығыҙ менән ихлас ҡотлайым.
Республика халҡының 40 проценттан ашыуы ауылда йәшәй һәм эшләй. Бөтә Башҡортостан халҡының мул тормошо күп йәһәттән тап һеҙҙең һөҙөмтәле эшкә, башланғысҡа һәм булдыҡлылыҡҡа туранан-тура бәйле.
Быйылғы йәй бик ҡатмарлы булды. Уңыш йыйып алғандан һуң да һеҙ ял итә алмаясаҡһығыҙ. Хәҙер орлоҡ фондын һәм малсылыҡтың аҙыҡ базаһын әүҙем нығытырға кәрәк. Ауыл хужалығы техникаһы паркын яңыртыуҙы, үҫемлекселек һәм малсылыҡтың заманса технологияларын, тармаҡҡа идара итеүҙең яңы формаларын индереүҙе дауам итеү мөһим. Был беҙгә ҡоролоҡло йәй эҙемтәләрен еңеп сығырға мөмкинлек бирәсәк, ауыл хужалығының конкуренцияға һәләтен көсәйтергә ярҙам итәсәк.
Намыҫлы хеҙмәтегеҙ өсөн һеҙгә тәрән рәхмәт белдерәм. Артабан да һеҙҙең профессионализм һәм тәжрибә аграр сектор алдында торған яуаплы бурыстарҙы уңышлы хәл итергә булышлыҡ итер, тип өмөт итәм”.
Һүҙен йомғаҡлап, Рөстәм Хәмитов ауыл эшсәндәренә һәм уларҙың яҡындарына ныҡлы һаулыҡ һәм именлек, еңел булмаған хеҙмәттәрендә уңыштар теләне.


text:
Йөклө ҡатын терегөмөшлө йогурт эскән
7 ғинуарҙа Өфөлә йәшәүсе бер ир йөклө ҡатыны өсөн «Данон» фирмаһының «Актимель» һөт продуктын һатып ала. Ике көндән һуң эсемлекте эскәс, ҡатын ауыҙының эсе әсетеп алыуын тоя, ә пластик һауыттың төбөндә металл шариктар табыла. Һауытты экспертизаға алып барғас, унда терегөмөш булыуы асыҡлана. 20 ғинуарҙа РФ Тикшереү комитетының Башҡортостан буйынса Тикшереү идаралығы ҡабаттан тикшереүгә тотондо, уның һөҙөмтәләре буйынса процессуаль ҡарар ҡабул ителәсәк, тип хәбәр иттеләр ведомствоның матбуғат хеҙмәтенән.


text:
Бөгөн – Бөтә Рәсәй китапханалар көнө
Йыл һайын 27 майҙа Бөтә Рәсәй китапханалар көнө билдәләне. Был әһәмиәтле көн бөтә Рәсәй китапханасылары өсөн һөнәри байрам булып тора.
Байрам 1995 йылда Рәсәй Федерация Президентының указы менән билдәләнә.
Датаның 27 майҙа һайланыуы осраҡлы түгел. 1795 йылдың тап ошо көнөндә Рәсәйҙә тәүге дәүләт китапханаһы, әлеге Рәсәй милли китапханаһы асыла.
Китапхана эшенең тарихы бөтә йәмғиәттең тарихы һәм мәҙәниәтендә мөһим урын биләй. Башҡортостан Республикаһында дүрт меңләп китапхана иҫәпләнә, уларҙың 1704 – халыҡ өсөн асыҡ, 1395 ауыл һәм 182 ҡала китапханаһы. Республиканың Мәҙәниәт министрлығы мәғлүмәттәренә ярашлы, Башҡортостанда дөйөм асыҡ китапханалар фонды 31399 берәмек тәшкил итә.
Китапханасы һөнәре йәмғиәттә иң талап ителгәндәрҙең береһе булып ҡала. Бөтә Рәсәй китапханалар көнө ул китап эше белгестәре, библиографтар, китапханасылар, уҡытыусыларҙың ғына түгел, ә китап һөйөүселәрҙең дә байрамы.
28 һәм 29 майҙа Өфөлә «Сикһеҙ китапханалар» фестивале үтәсәк. Ул Бөтә Рәсәй китапханалар көнөнә арналған. Асыҡ ишектәр көнө форматында уҙасаҡ байрамда 34 китапхана-филиал ҡатнашасаҡ.
28 майҙа 16 сәғәттә Әхмәтзәки Вәлиди исемендәге БР Милли китапханаһының башҡорт әҙәбиәте һәм крайҙы өйрәнеү бүлегендә «Образ библиотеки и библиотекаря в кино и в шутку, и всерьез!» исемле видеофильмдың презентацияһы үтәсәк. Һөнәри байрамға техник һәм ауыл хужалығы баҫмалары залында «Сохраняя традиции, искать новое» китаптар күргәҙмәһе лә арналған.


text:
Башҡортостан торлаҡ төҙөлөшөн үҫтереүгә субсидия алыуға дәғүә итә
Башҡортостандың Төҙөлөш һәм архитектура буйынса дәүләт комитеты «РФ субъекттарында торлаҡ төҙөлөшөн үҫтереүҙе дәртләндереү» төбәк программалары сараларын тормошҡа ашырыу буйынса федераль бюджеттан субсидиялар алыуға конкурста ҡатнашыуға заявка бирҙе. Ул Рәсәйҙең Төбәктәр үҫеше министрлығы менән үткәрелә. Заявкала күрһәтелгән субсидиялар суммаһы – 735 миллион һум самаһы. Был турала БР Төҙөлөш һәм архитектура буйынса дәүләт комитетының матбуғат хеҙмәте хәбәр итә.
Рәсәй Федерацияһы субъекттарына субсидиялар РФ субъекттары алған кредиттарҙың процентын түләүгә киткән сығымдарҙы ҡаплауға, социаль инфраструктура объекттарын төҙөүгә һәм реконструкциялауға, эконом класындағы аҙ ҡатлы һәм күп фатирлы йорттар төҙөлгән яңы микрорайондарҙа автомобиль юлдары төҙөүҙә файҙаланыла ала.
Конкурста ҡатнашыу өсөн республика комитеты бер нисә проектты һайлап алған. Улар араһында — Өфөнөң яңы биҫтәләрендәге дүрт балалар баҡсаһы һәм дүрт автомобиль юлы проекты. Һайлап алыу шарттарына ярашлы, федераль бюджеттан һоралған 632 млн һумдан тыш, республика был проекттарҙы 911 млн һум күләмендә өҫтәп финансларға ниәтләй.
Шулай уҡ эконом класындағы торлаҡ төҙөүгә тәғәйенләнгән ер участкаларын инженерлыҡ инфраструктураһы менән тәьмин итеүгә алынған кредиттар буйынса проценттарҙы түләүгә сығымдарҙы ҡаплауға ла субсидиялар һораласаҡ. Был йүнәлеш буйынса 13 проект һайлап алынған. Һәм уларға йәмғеһе 102,5 млн һум аҡса һоралған.


text:
Википедия:Медиа-файлдар буйынса ярҙам
Ҡайһы бер Википедия мәҡәләрендә тауыш файлдары ҡулланыла. Был биттең төп маҡсаты булып ошо файлдар нисек һеҙҙең копьютерығыҙа нисек уйнарға тейешен атап китә. Бында тауыш файлдары күбеһенсә Ogg Vorbis тауыш файлы тибы ҡулланыла. Башҡа төр тауыш файлдары, MP3 йәки MPEG һымаҡтар икенсе ерҙәрҙә йышыраҡ ҡулланыла, әммә улар патентланған. Vorbis ҡулланыу өсөн ирекле.
Википедияның тауыш файлдары бөтә өйҙәге компьютерҙарҙа уйнай ала тиерлек. Һеҙҙең компьютерҙа яраҡлы программа булырға тейеш. Әгәр ҙә ошо файлдарға төркәндән һуң һеҙең компьютереғыҙ был файлдарҙы уйнамай икән, һеҙ интернетта булған ирекле программаны ала ялаһығыҙ. Аҫта Vorbis файлдарын уйнай алған программа тәҡьминәттәре исемлеге килтерелгән.
Windows[вики-тексты үҙгәртергә]
- www.illiminable.com/ogg/ Microsoft Windows бөтә версияларына Ogg Vorbis һәм Ogg Theora кодектары бар («Хәҙер үк күсерергә» төрт). Компьтерығыҙға быны тейәгәндән һуң, Windows Media плеер (һәм башҡа плеерҙар) теләһе ниндәй .ogg файлдарын уйнарға тейеш.
- VLC
- [1] Windows өсөн MPlayer-ры .ogg файлдарҙы уйнай ала.
- jetAudio Ogg Vorbis менән Ogg Theora файдарын һәм күп башҡа төрҙәрҙе уйната ала.


text:
Башҡортостандағы Дәүләт хеҙмәт инспекцияһы хеҙмәт мөнәсәбәттәрен рәсмиләштереү мәсьәләһе буйынса «тура бәйләнеш» ойоштора
ӨФӨ, 2015 йыл, 6 апрель. /«Башинформ» мәғлүмәт агентлығы, Юлия Антипина/.
8 апрелдә Башҡортостандағы Дәүләт хеҙмәт инспекцияһы «Асыҡ мөхит» мәғлүмәт проекты сиктәрендә «тура бәйләнеш» үткәрә. Сара хеҙмәткәрҙәрҙең хеҙмәт хоҡуҡтарын яҡлау өсөн ойошторолған.
Граждандар ошо өлкәләге етешһеҙлектәр, хеҙмәт килешеүе урынына гражданлыҡ-хоҡуҡи договорҙар төҙөү, эш хаҡын «конвертта» түләү осраҡтары хаҡында хәбәр итеү, шулай уҡ хеҙмәт ҡануниәте буйынса кәңәшләшеү мөмкинлегенә эйә.
«Тура бәйләнеш» иртәнге сәғәт 9-ҙан киске 6-ға тиклем эшләй. Һорауҙарҙы 8-965-669-46-50 телефоны буйынса бирергә була.
Яҙма мөрәжәғәттәрҙе 450059, Өфө ҡалаһы, Оло Граждан урамы, 24 адресы буйынса Дәүләт хеҙмәт инспекцияһына ебәрергә мөмкин. Электрон почта: gitrbpost@gmail.com.


text:
Ҡырмыҫҡалы икмәге һәм Мәләүез майы Рәсәйҙең иң яҡшы продукттары исемлегенә инде Фото: Олег Яровиков
Ҡырмыҫҡалы икмәге һәм Мәләүез майы Рәсәйҙең иң яҡшы продукттары исемлегенә инде
Ҡырмыҫҡалы икмәге һәм Мәләүез майы Рәсәйҙең иң яҡшы продукттары исемлегенә инде Фото: Олег Яровиков
ӨФӨ, 2015 йыл, 12 ноябрь. /«Башинформ» мәғлүмәт агентлығы, Ольга Мортазина/.
Бөтә донъя сифат көнө уңайынан Башҡортостандың Сәнәғәт һәм инновацион сәйәсәт министрлығында республиканың иң яҡшы тауар етештереүселәрен бүләкләү тантанаһы уҙҙы. Республиканың 47 предприятиеһы «Рәсәйҙең иң яҡшы 100 тауары» конкурсының финалына сыҡты.
«Аҙыҡ-түлек тауарҙары» бүлегендә Мәләүез һәм «Почет билдәһе» орденлы Бәләбәй һөт комбинаты лауреат булды. Тәүгеһе үҙҙәре етештергән аҡ май, икенсеһе сырҙың дүрт сортын тәҡдим итте.
Стәрлетамаҡтың «Рощинский» совхозы һәм «Сава» Туймазы ит комбинаты ыҫланған сусҡа ите изделиелары, колбаса менән айырылып торҙо.
Шулай уҡ Башҡортостан спирт-араҡы предприятиеларының араҡыһы һәм бәлзәме билдәләнде. Икмәк изделиеларынан Стәрлетамаҡ комбинаты продукцияһы һәм Ҡырмыҫҡалы икмәге юғары баһаға лайыҡ булды.
Республика шифаханаларында етештерелгән һөт, ит, кондитер продукттары һәм Башҡортостандың шампан шарабы иң яҡшы аҙыҡ-түлек тауарҙары иҫәбенә инде.


text:
Күгәрсен районында пионерҙар слеты үткәрелә
Пионерҙар ойошмаһының 90 йыллығы алдынан, 18 майҙа, Күгәрсен район үҙәге Мораҡта пионерҙар слеты үткәрелә, унда 300-ҙән ашыу бала Башҡортостан пионерҙары сафына алынасаҡ.
Пионерҙар үҙҙәренең райондағы эшмәкәрлегенә йомғаҡ яһаясаҡ, ойошмаға ингән яңы ағзалар менән киләсәккә пландары, уй-фекерҙәре менән уртаҡлашасаҡ. Ветерандар менән йәш пионерҙар В.И.Ленин һәйкәленә сәскәләр һалырға ла ниәтләй. Слет район мәҙәниәт һарайында Күгәрсен районының үҙешмәкәр коллективтары әҙерләгән концерт менән тамамланасаҡ.


text:
«Башҡортостан ҡыҙы» журнал уҡыусылар өсөн модалы һәм әҙәби бәйгеләр иғлан итте
ӨФӨ, 2016 йыл, 1 февраль. /«Башинформ» мәғлүмәт агентлығы, Ләйлә Аралбаева/.
«Башҡортостан ҡыҙы» журналының 2016 йылдағы яңы һаны донъя күрҙе. Журнал Башҡортостандың Ҡатын-ҡыҙҙар союзы менән берлектә «Милли биҙәк» бәйгеһен иғлан итте. Быйылғы конкурс кейемдәрҙә һәм биҙәүестәрҙә башҡорт милли мотивтарын сағылдырыу оҫталығына арнала. Бәйгелә ҡатнашыу өсөн көндәлек, эш йәки байрам кейемдәрендә милли мотивтарыбыҙҙы ҡулланған өлгөләрҙе фотоға төшөрөп, 30 ноябргә тиклем ебәрергә кәрәк. Ҡатнашыусыларҙың йәше, белеме, һөнәре мөһим түгел, хәҙерге заман кейемендә башҡорт миллилеген сағылдырыу шарт. Бәйгеселәр менән йыл дауамында журнал биттәрендә таныштырып барыласаҡ. Еңеүселәргә ҡиммәтле бүләктәр: беренсе урын өсөн — теген машинаһы, икенсегә — мультибешергес, өсөнсөгә үтек тапшырыласаҡ. Конкурсты уҙғарыу шарттары — журналда йәки уның рәсми сайтында.
Былтыр йыл дауамында барған, изге хистәрҙе данлаған «Әсә йөрәге» шиғыр бәйгеһе күптәрҙең күңеленә хуш килде. Журнал редакцияһы уны быйыл да дауам итергә ҡарар итте. Унда ҡатнашыу өсөн әсәлек тойғоларын данлаған бер шиғырҙы видеоға төшөрөп, журналдың электрон адресына юлларға кәрәк. Икенсе турға үткән видеояҙмалар «Бәйләнештә» сайтындағы баҫманың төркөмөнә ҡуйылып, тауыш биреү өсөн халыҡ хөкөмөнә лә сығарыласаҡ. Иң сағыу эштәр һәм уларҙың авторҙары хаҡында яҙманы.журналдың 12-се һанында уҡырһығыҙ. Еңеүселәрҙе маҡтау грамоталары, иҫтәлекле бүләктәр һәм ижади осрашыу көтә.
Ғинуар һанының тышлығын музыка белгесе, филология фәндәре кандидаты, Заһир Исмәғилев исемендәге Өфө дәүләт сәнғәт институты доценты Гөлназ Ғәлина биҙәй. Көслө рухлы, бай йөкмәткеле, киң фекер йөрөтөүсе, алдынғы ҡарашлы ғалимә, халҡыбыҙҙың моңдаръяһы киләсәген хәстәрләүсе остаз хаҡындағы мәҡәләһен Гөлназ Ҡотоева «Йөрәгендә — моң даръяһы » тип атаған.
Зиһене камил, дүрт һаны теүәл булып тыуһын — бәпес көткән һәр ата-әсәнең доғаларға ҡушып көнө-төнө ҡабатлаған иң изге теләге шул. Хәйер, ғаиләнең, нәҫелдең генә түгел, милләттең, дәүләттең дә киләсәге ул сәләмәт бала. Ҡыҙғанысҡа ҡаршы, төрлө сирҙәр менән донъяға килгән сабыйҙар һаны йылдан-йыл арта. Ата-әсәһен ҡыуандырырлыҡ, ил ҡеүәтен арттырырлыҡ аҡыллы, һау балалар тыуһын өсөн ни эшләргә? «Сихәт» рубрикаһы аҫтында донъя күргән Альмира Кирәеваның «Сәләмәт бала — ил ҡеүәте» мәҡәләһендә ғүмер буйы ҡатын-ҡыҙ һаулығы һағында торған табип, медицина фәндәре докторы, Башҡорт дәүләт медицина университеты профессоры Әлфиә Ящук шул хаҡта фекерҙәре менән уртаҡлаша.
Капиталь ремонтҡа нимә инә? Йорттоң ҡасан төҙөкләндерелеүе хаҡында ҡайҙан белергә мөмкин? Капиталь ремонт фонды нисек туплана? Ошо һәм башҡа һорауҙарға танылған адвокат, Рәсәй Президенты В. Путиндың ышаныслы кешеһе, «Халыҡ фронты» Дөйөм Рәсәй йәмәғәт хәрәкәте төбәк бүлексәһенең рәйестәше Надежда Крылова яуап бирә.
«Берәүҙәр тарихҡа үҙ атын донъяны үҙгәртер ҡаһарманлыҡ йә иҫ китерлек ижад аша яҙа. Кемдер фәнни асыш яһап, бәғзеләр — рухи юлбашсы булып. Ә Мумтаз исеме беҙгә быуаттарҙы иңләп, иренең уға булған мөхәббәте арҡылы килеп еткән. Ер йөҙөндә ҡатын кешегә арнап төҙөлгән иң ҙур кәшәнә — Таж Мәхәл — уның хөрмәтенә күтәрелгән. Инде дүрт быуаттан артыҡ мавзолейҙан кеше өҙөлмәй, «Йыһаншаһ батшаның һөйгәненә арнаған таш сәскәһе» тип атайҙар уны». «Көнсығыштың бөйөк ҡатындары» рубрикаһы аҫтындағы мәҡәләһен был юлы Гөлнара Хәлфетдинова Мумтаз Мәхәлгә арнаған.
Тәжрибәле музыка белгесе, билдәле журналист, Башҡортостандың атҡаҙанған сәнғәт эшмәкәре, сәнғәт фәндәре кандидаты Миләүшә Иҙрисованың исеме республика халҡына бихисап телевидение һәм радио тапшырыуҙары, документаль фильмдары аша яҡшы таныш. Мәшһүр сәнғәт әһелдәре Нажиә Аллаярова менән Абрар Ғабдрахмановтың талантлы династияһын дауам итеп, береһенән-береһе сибәр һәм һәләтле өс ҡыҙын бәләкәстән мөғжизәле музыка донъяһында тәрбиәләп, балаларының бәхетенә, уңышына юл асҡан оло йөрәкле әсә лә ул. Альбина Ғөбәйҙуллина «Әсәйҙәр һәм ҡыҙҙар» рубрикаһы аҫтында донъя күргән «Тыуған йорт ҡөҙрәте» мәҡәләһендә уны тап ошо сифатта асып һала ла инде.
Хәҙерге ҡатын-ҡыҙҙарҙың күпселеге, әсә, хужабикә роле менән генә сикләнеп ҡалмайынса, үҙен яҡшы хеҙмәткәр, уңышлы белгес итеп тә күрергә теләй. Ир-егеттәр менән бер рәттән карьера яһау, юғары квалификациялы белгес булыу хыялы уларҙы социаль әүҙемлеккә этәрә. Психолог Ғәлиә Сәлихованың «Ҡатының етәксе булһа» тигән яҙмаһы ошо нескәлектәрҙе асып һала. «Әҙәби балҡыш» рубрикаһында Бөрйән ҡыҙы Миңнур Ҡасимованың «Дилбегә» хикәйәһен һәм шағирә Тамара Искәндәриәнең шиғырҙарын уҡырға мөмкин.
Декабрҙә «Башҡортостан ҡыҙы» журналы «Ҡорамасылар бәйгеһе», «Әсә йөрәге», «Ул йылдарҙың даны мәңгелек» бәйгеләренең еңеүселәрен бүләкләне. 24 – 25-се биттәрҙә ошо тантананан фоторәсемдәр баҫылған.
Һәр нәмәгә ижади ҡараған уңған һәм һәләтле кешеләр күп арабыҙҙа. «Тамыр» балалар телеканалы мөхәррире Рәзилә Салауатова — шундайҙарҙан. Шиғри күңелле ҡыҙ өйҙә шаршау, салбар, күлдәктәр тегә. Бөгөн журнал уҡыусыларға тәҡдим иткән кейемдәрҙе лә үҙе уйлап тапҡан. Был хаҡта «Үҙем асҡан хәҡиҡәт» рубрикаһында уҡырһығыҙ. Сибай ҡалаһында йәшәүсе сәсәниә, башҡорт кейемдәре аксессуарҙары әҙерләү оҫтаһы Асия Ғәйнуллина Өфөлә оҫталыҡ дәресе үткәрҙе. Был дәрескә бара алмағандар оҫтаның селтәр эшләү серҙәре менән яратҡан журналы биттәрендә таныша ала. Өфө ҡалаһында йәшәүсе Әлиә Ғәлимова аш-һыуға маһир. Тормош иптәше Батыр әйтеүенсә, оҫта ҡуллы хужабикәнең ҡамыр аштары бигерәк тә телде йоторлоҡ икән. Әммә, һаулыҡ хаҡында хәстәрләп, хәҙер диетик ризыҡтарға өҫтөнлөк бирергә тырышалар. Әлиә бешергән йомшаҡ ҡамырға төрөлгән хуш еҫле, тәмле урама рецептары менән «Тәмлекәс» рубрикаһында бүлешә.


text:
Төбәктең биш районында күп йыллыҡ һәм бер йыллыҡ үләндәр сабып алынған
Көн элгәре төбәктең күп йыллыҡ һәм бер йыллыҡ үләндәрҙе сабып алыу буйынса ике лидерына йәнә өс район ҡушылды. Улар – Асҡын, Бәләбәй һәм Йәрмәкәй райондары. Хәҙер мал аҙығы культуралары Башҡортостандың биш районында сабып алынған.
БР Ауыл хужалығын консультациялау үҙәге мәғлүмәттәренә ярашлы, төбәктә мал аҙығы культураларын сабып алыу майҙандарҙың 80 процентында (890 мең гектарҙа) тамамланған. Урып йыйыу барышында йәмғеһе 496 мең тонна бесән әҙерләнгән, был планға ҡарата 70 процент тәшкил итә. Шулай уҡ 1260 мең тонна сенаж (57 процент) һәм 83 мең тонна силос (5 процент) әҙерләнгән.
Дөйөм алғанда республика аграрийҙары 667 мең тонна мал аҙығы берәмеге әҙерләгән, был бер шартлы мал башына 13, 5 центнер мал аҙығы берәмегенә тиң.


text:
Нижегородканы төҙөкләндереү – оҙайлы эш
Өфө хакимиәтенең Баш архитектура һәм ҡала төҙөлөшө идаралығында Нижегородка биҫтәһен планлаштырыу проектын тикшерҙеләр. Уның өҫтөндә эшләгәндә проектлаусылар буласаҡ төҙөлөш майҙансығын һыу баҫыуҙан һаҡлауға төп иғтибар бирҙе. Атап әйткәндә, улар ер түгеп, Нижегородканы бер ни тиклем күтәрергә тәҡдим итте, быға 11 миллион кубометр тупраҡ, балсыҡ һәм ҡом ташыу талап ителәсәк. Шулай уҡ Ағиҙел яры буйлап туғыҙ километр оҙонлоғонда ташҡынға ҡаршы дамба төҙөргә планлаштырыла. Ул иң көслө ташҡында ла һыу инеүгә юл ҡуймаҫҡа тейеш.
Проектҡа ҡойон канализацияһы һәм дренаж коллекторҙары схемаһы инде. Былар барыһы ла халыҡҡа яуым-төшөм ваҡытында уңайлыҡтар тыуҙырыуға йүнәлтелгән.
Әммә был проект бик ҡиммәт һәм ҡатмарлы, шуға күрә алыҫ перспективаға күҙ тотола. Уны тулы күләмдә тормошҡа ашырыуға бер утыҙ йылдан һуң ғына өлгәшеләсәк. Был турала «Башинформ» агентлығына Өфө Баш архитектура һәм ҡала төҙөлөшө идаралығынының перспективалы үҫеш бүлеге начальнигы Вәсил Минһажев хәбәр итте.
Бөгөн Нижегородка Өфөнөң бик аҙ төҙөкләндерелгән биҫтәләренең береһе булып тора. Ундағы халыҡтың күбеһе шәхси секторҙа йәшәй. Микрорайон инженер һәм транспорт инфраструктураһын үҫтереүгә, яңы йорттар төҙөүгә мохтаж һәм күптән инде Өфө Баш архитектура һәм ҡала төҙөлөшө идаралығының күҙ уңына алынған.


text:
Өфөлә үтәсәк БРИКС илдәренең хеҙмәт һәм мәшғүллек министрҙары осрашыуының аныҡ датаһы билдәле булды
ӨФӨ, 2015 йыл, 15 июнь. /«Башинформ» мәғлүмәт агентлығы, Артур Басиров/.
БРИКС илдәренең хеҙмәт һәм мәшғүллек министрҙары осрашыуы 2016 йылдың 25-26 ғинуарында уҙасаҡ. Был хаҡта журналистар менән аралашҡанда Рәсәйҙең хеҙмәт һәм социаль яҡлау министрының беренсе урынбаҫары Сергей Вельмяйкин хәбәр итте. Ул Женевала Халыҡ-ара хеҙмәт ойошмаһы Генераль конференцияһының 104-се сессияһында ҡатнашты. Был хаҡта БРИКС саммитының рәсми порталы хәбәр итә.
«БРИКС берекмәһендә беҙҙең рәйеслек, киләһе йылдың 25-26 ғинуарында Өфөлә хеҙмәт һәм мәшғүллек министрҙары осрашыуына ҡағылышлы бик яҡшы презентация булды, — тип һөйләне Сергей Вельмяйкин. — Беҙ Рәсәйҙең рәйеслеге концепцияһына ҡарашыбыҙҙы белдерҙек, яҡын арала башҡарасаҡ эштәр хаҡында һөйләнек. Барыһы ла был сараларҙы хупланы. Бынан тыш, Ҡытай министры бындай осрашыуҙарҙы даими үткәрергә тәҡдим итте».
Сергей Вельмяйкин билдәләүенсә, социаль партнерҙар — профсоюздарҙың, шулай уҡ эш биреүселәрҙең берлектә эш алып барыу буйынса ҡыҙыҡһыныуҙары ҙур. «Был һорау көн тәртибендә тәүге урында буласаҡ, тип белдерҙек, һәм Өфөлә тәҡдим иткән программа сиктәрендә эш биреүселәр һәм профсоюздар ҡатнашлығында форумдар үткәрәсәкбеҙ», — тип Рәсәй хеҙмәт министрының беренсе урынбаҫарының һүҙҙәрен килтерә БРИКС саммитының рәсми порталы.


text:
«СоДействие» бөтә Рәсәй социаль программалар фестиваленә 18 төбәк проекты һайлап алынды
БР Хеҙмәт һәм халыҡты социаль яҡлау министрлығында IV «СоДействие» бөтә Рәсәй социаль проекттар фестиваленең төбәк этабында еңеүселәр һайлап алынды. Лауреат исемдәрен республикала билдәле булған ойошмалар яуланы.
Мәҫәлән, «Мәрхәмәт» хәйриә мәғариф фонды башланғысы менән булдырылған Һаулыҡ мөмкинлектәре сикләнгән балалар өсөн үҫеш үҙәге, йәки «Әсә йөрәге» төбәк йәмәғәт ойошмаһы.
БР Хеҙмәт һәм халыҡты социаль яҡлау министрлығынан асыҡлауҙарынса, «Инвалидтарҙың һәм уларҙың ғаиләләренең социаль яраҡлашыуы» номинацияһы буйынса иң күп эштәр ҡабул ителгән. Шулай уҡ «Социаль етемлекте иҫкәртеү, әсәлеккә һәм балалыҡҡа ярҙам итеү» номинацияһы ла бәйгелә ҡатнашыусыларҙа ҡыҙыҡһыныу уятҡан.
Лауреаттарҙы билдәләгәндә, конкурс комиссияһы проекттың көнүҙәк һәм социаль әһәмиәтле булыуын, волонтерҙар ойошмалары йәлеп ителеүен, проекттың йәмғиәттә танылыу яулау кимәлен иҫәпкә алған.
Төрлө номинацияларҙа һәм конкурстарҙа 18 проект еңеүсе тип танылған. Уларҙың барыһы ла алдағы көндәрҙә Мәскәүгә бөтә Рәсәй конкурсының аҙаҡҡы этабына йүнәлтеләсәк.


text:
Кремлгә шыршы байрамына төбәктән 115 уҡыусы барасаҡ
Быйыл Кремлгә шыршы байрамына Башҡортостандан 115 уҡыусы барасаҡ, тип хәбәр иттеләр республиканың Мәғариф министрлығынан. Сағыу яңы йыл тамашаһы 26 декабргә билдәләнгән.
Һәр ваҡыттағыса, Кремлдәге шыршы байрамында уҡыуҙа, спортта, ижадта ҙур ҡаҙаныш яулаған уҡыусылар, шулай уҡ аҙ тәьмин ителгән һәм хеҙмәт бурысын үтәгәндә һәләк булған хәрби хеҙмәткәрҙәрҙең ғаиләләренән балалар ҡатнаша. Уларҙың йәше – 8-14 йәштәр.
— 24 декабрҙә бөтә республиканан уҡыусылар Рәми Ғарипов исемендәге Башҡорт гимназия-интернатында йыйыласаҡ, ә 25 декабрҙә махсус рейс менән Мәскәүгә осасаҡ, — тип хәбәр итте БР Мәғариф министрлығының бүлек начальнигы Мәрүә Ғилметдинова. — Илдең бөтә делегациялары, ете мең самаһы кеше, «Измайлово» ҡунаҡхана комплексына урынлаштырыласаҡ. Кисен балалар комплекстың концерт залына «Фунтик» эстрада-цирк тамашаһына барасаҡ.
Төп тантана 26 декабрҙә 12 сәғәттә Дәүләт Кремль Һарайында үтәсәк. Яңы йыл спектакле башланыр алдынан фойела Ҡыш бабай һәм Ҡарһылыу ҡатнашлығында тамаша буласаҡ, дизайн-студиялар, уйын майҙансыҡтары, техник һәм һынлы сәнғәт оҫтаханалары эшләйәсәк. Үҙҙәренең һәләттәрен республиканың бәләкәй «йондоҙсоҡтары» ла күрһәтәсәк.
Кисен ҡунаҡхана комплексының концерт залында балалар өсөн дискотека ойоштороласаҡ.
Өфөгә балалар шулай уҡ махсус аваиарейс менән 27 декабрҙә ҡайтасаҡ.


text:
Владимир Путин Өфө трансформатор заводында булдыФото: Ринат Искужин
Владимир Путин Өфө трансформатор заводында булды
Владимир Путин Өфө трансформатор заводында булдыФото: Ринат Искужин
Владимир Путин Өфө трансформатор заводында булды һәм тәүге производство линияһын сафҡа индереүҙә ҡатнашты. Ошо мәлдән алып предприятиела трансформаторҙар әҙерләү процесы башланды.
Был завод – Европала ошондай профилдәге иң ҙур предприятие. Ул “Электр заводы” холдингына ҡарай. Тәү сиратта яңы предприятиеның ҡала һәм республика күләмендәге етди социаль әһәмиәтен билдәләп үтергә кәрәк. Заводты сафҡа индереү Башҡортостан бюджетына һәм бюджеттан тыш дәүләт фондтарына һалым керемдәрен арттырасаҡ, ике меңдән ашыу кешене эш менән тәьмин итеп, кооперация сиктәрендә республиканың башҡа предприятиеларының етештереү ҡеүәтен күтәрергә мөмкинлек бирәсәк.
Яңы заводты эшкә ҡушыу көрсөккә ҡаршы сараларҙан производствоны артабан модернизациялауға күсеүҙе кәүҙәләндерәсәк. Яңы производство комплексының тикшеренеү базаһы төбәк фәнен файҙаланасаҡ. Бынан тыш, “Электр заводы” асыҡ акционерҙар йәмғиәте хеҙмәткәрҙәрҙе уҡытыуҙы һәм уларҙың квалификацияһын күтәреүҙе тәьмин итәсәк. Заводта персоналды уҡытыу үҙәге йыһазландырылған. Унда эшселәр һөнәр нигеҙҙәрен үҙләштерәсәк, холдингтың Мәскәүҙәге һәм Запорожьелағы предприятиеларында белгестәр тәжрибәһен өйрәнеп, яҡшы практик күнекмәләр аласаҡ.
Көс биреү һәм бүлеү трансформаторҙары етештереү заводы Өфөлә 2006 йылда төҙөлә башлағайны. Проектҡа һалынған инвестициялар күләме биш миллиард һумдан ашып китте.
Яңы предприятиеның етештереү ҡеүәте – йылына 27 миллион киловольт амперҙан ашыу. Завод 220 киловатҡа тиклем көсөргәнешле һәм ҡеүәте 200 МВА тәшкил иткән көс биреү трансформаторҙары етештерәсәк. Заманса трансформатор производствоһын сафҡа индереү Рәсәйҙә генә түгел, сит илдәрҙә лә тиңе булмаған энергия машиналары эшләү комплексын төҙөргә мөмкинлек бирә.


text:
Рәсәй йыйылма балалар хорына ингән Стәрлетамаҡ йырсылары Владимир Путин алдында сығыш яһаны
Ошо көндәрҙә Санкт-Петербургтың Мариин театрында йыйылма балалар хоры һәм концерт программаһының дөйөм репетицияһы уҙҙы, унда «Бәләкәй принц» Стәрлетамаҡ коллективынан 10 бәләкәй хорсы ҡатнашты. Волга буйы федераль округы хоры составында улар Юрий Чичковтың «Солдатские звезды» музыкаһына йыр башҡарҙы. Рәсәй йыйылма хоры составында – Дмитрий Шостаковичтың «Родина слышит», Сергей Прокофьевтың «Славься, наш могучий край!» һәм Александр Александровтың «Государственный Гимн Российской Федерации» әҫәрҙәрен. Хор менән РФ халыҡ артисы Валерий Гергиев дирижёрлыҡ итте.
Репетицияларҙың береһендә РФ Президенты Владимир Путин булды. Бәләкәй йырсылар бер нисә күренекле балалар йырҙарын – «Пусть всегда будет солнце», «Орлята учатся летать», башҡарҙы.
БР Мәҙәниәт министрлығының матбуғат сәркәтибе Ләйлә Ишморатова әйтеүенсә, Стәрлетамаҡтан балалар Петербургҡа 2 ғинуарҙа барып етте һәм 3 ғинуарҙа уҡ бөтә Рәсәй проектында ҡатнашыусы барлыҡ балалар менән репетиция яһай башланы.
— Бәләкәй йырсылар өсөн Петербург музейҙарына һәм театрҙарына сәйәхәт ҡылыу менән бай мәҙәни программа ойошторолған. Рәсәй йыйылма хоры йырсылары 11 ғинуарҙа өйҙәренә ҡайта, ә инде ғинуар аҙағында Олимпиаданы ябыу тантанаһында ҡатнашыу өсөн Сочиға юлланасаҡ, — тип хәбәр итте Ләйлә Ишморатова.
Олимпиадала сығыш яһау өсөн тап ошо хорҙы тиккә генә һайламағандар. Стәрлетамаҡтың 3-сө балалар музыка мәктәбе коллективы «Хор йәйғоро» республика фестиваленең Гран-при яулаусыһы һәм башҡа бик күп абруйлы конкурстар еңеүсеһе. «Бәләкәй принц» малайҙар хоры менән Людмила Герасимова етәкселек итә.


text:
Фото:
Башҡортостанға энергомашиналар төҙөү кластерын булдырыуға Германия эксперттары ярҙам итә
Фото:
Кластер, кластерлы ҡараш, мөнәсәбәт – әлеге мәлдә модала булған был яңы һүҙҙәр эре, йәмғиәт өсөн мөһим проектты ғәмәлгә ашырыу өсөн бер нисә предприятие һәм учреждение эшен ойоштороуҙың нәтижәле, файҙалы формаһын аңлата. Ҡағиҙә булараҡ, кластерҙар бөтә структур берәмектәрҙең сәнәғәт һәм фәнни-техник потенциалын иҫәпкә алып, территориаль принцип буйынса ҡорола. Кластерҙар төбәктең брендын формалаштыра, уға тышҡы баҙарҙа нығынырға ярҙам итә. Икенсе төрлөрәк әйткәндә, кластер – ул дөйөм эш менән ҡыҙыҡһынған бер тармаҡтың, хатта ҡайһы берҙә бер нисә тармаҡтың вәкилдәрен үҙенең аҫтында берләштергән “ҡыйыҡ”. Улар мөһим, файҙалы эш ойоштороу маҡсатында йыйыла, иҡтисадҡа бәйләп әйткәндә, быларға “конкурент һәләтле” һүҙен өҫтәү мотлаҡ.
Германия эксперттары ҡатнашлығында энергомашина төҙөлөшө кластерын ойоштороу буйынса Өфөлә үткән эш төркөмдәре ултырышында Рәсәй фәндәр академияһының Өфө фәндәр үҙәге Социаль-иҡтисади тикшеренеүҙәр институты профессоры Дамир Ғайнанов кластерлы сәйәсәтте шулай аңлатты. Ул Рәсәй ғалимдары хисаплауҙарына һәм донъяуи тәжрибәгә таянып, кластер формалаштырыуҙың алымдары тураһында, ә уның хеҙмәттәше Ольга Новоселова тиҙ арала модернизациялауҙы талап иткән энергетика тармағы хаҡында һөйләне. Илдәге электр станцияларының күбеһе срогынан артыҡ хеҙмәт итә, ә булған ҡоролмалар һәм технологиялар производствоның энергия ҡулланыуын кәметеүгә мөмкинлек бирмәй. Ольга Новоселова әйтеүенсә, Рәсәйгә Америкаға ҡарағанда 2,2 тапҡыр, Германиянан өс тапҡырға күберәк энергия талап ителә. Рәсәйҙә энергетиканы децентрализациялау процесы күҙаллана, был эш бойомға ашырыла башлағас, бик күп микротурбиналар талап ителәсәк. Әммә улар беҙҙә етештерелмәй. Шуға күрә микротурбина етештереү әлеге мәлдә актуаль һанала. Уны етештереүҙә "Гидравлика" , «ӨМЭПБ», ӨАПБ һәм башҡа Өфө предприятиелары ҡатнашыуы күҙаллана, ә техник яҡтан ярҙамды техник юғары уҡыу йорттары — ӨДАТУ, ӨДНТУ, тармаҡ институттары күрһәтә ала. Был турала энергомашина төҙөлөшө кластерын ойоштороуға бәйле эш төркөмдәрен төҙөү буйынса 2009 йылдың сентябрендә үткән беренсе ултырышта уҡ әйтелгәйне.
— Һүҙ, әлбиттә, кооперация хаҡында, сәнәғәттең, фән һәм бизнестың берҙәм эшмәкәрлеге тураһында бара, бында бәләкәй эшҡыуарлыҡ субъекттары ҙур роль уйнай, сөнки улар инновацияларҙы еңел үҙләштерә һәм етеҙерәк эш итә, — тип үҙ фекерен белдерҙе эш төркөмө етәксеһе — «Баштехинформ» директоры Вячеслав Кружков.
Вячеслав Кружков был кластерҙың иң перспективалы изделие – микротурбина тирәләй ойошторолорға тейешлеген билдәләне. Бәләкәй размерлы газ турбинаһы двигателен һәм ҡулайламаһын сығарыу буйынса етерлек кимәлдә тәжрибәһе булған «Гидравлика» был өлкәлә төп ролде башҡара ала. Был предприятие кластерҙың нигеҙе, партнерҙарын үҙе тирәләй берләштергән төп база булырлыҡ мөмкинлеккә эйә.
БР Сәнәғәт һәм тышҡы иҡтисади бәйләнештәр министрлығының инвестицион һәм инновацион эшмәкәрлек бүлеге начальнигы Елена Артемова республикала энергомашина төҙөү кластерынан башҡа, ағас эшкәртеү һәм туристик кластерҙың булдырылыуы тураһында әйтеп үтте. Уларҙы ойоштороуға бюджеттан 34 миллион һум аҡса бүленгән. Кем өлгөрөрәк, йәғни проектын нигеҙләп, бизнес-планын төҙөй ала, аҡса шуларға биреләсәк. Был сумманан тыш, БР-ҙың Венчур фонды сараларын һәм юғары уҡыу йорттарының фәнни-тикшеренеү, тәжрибә-конструкторлыҡ эштәренә бүленгән ресурстарҙы ла ҡулланырға мөмкин.
Күпмелер ваҡыттан һуң кластерҙарҙың үҙ-ара хеҙмәттәшлек итеүе лә ихтимал. Мәҫәлән, микротурбиналар турист комплекстарын, ҡунаҡханаларҙы йылытасаҡ, ағас эшкәртеүҙән ҡалған биомасса ла йылылыҡ сығанағы булараҡ эшкә ҡушыласаҡ.
Вячеслав Кружков беҙҙең республикала кластерҙар булдырыуға бәйле алып барылған сараларға яҡынса йомғаҡ яһаны. Беренсенән, эшмәкәрлек йүнәлеше, ҡатнашыусылар билдәләнгән. Икенсенән, баҙар ихтыяжы асыҡланған, ниндәй күләмдә инвестициялар талап ителеүе иҫәпләп сығарылған. Мәҫәлән, микротурбина ҡулайламаһына иҫәпләүҙәр алып барылған ҡағыҙҙан файҙаланыуға тапшырылғанға тиклем 50 миллион һумдан ашыу сумма кәрәк буласаҡ. Төрлө сығанаҡтарҙан йыйғанда, был сумманы тултырырға була. Һәм, ниһайәт, Чехия (Брно ҡалаһы), Германияның ошоға оҡшаш кластерҙар булдырыу буйынса тәжрибәһе өйрәнелгән.
Вячеслав Кружков немец эксперттары Курт Хорншильд и Карл-Хайнц Клингер әфәндегә таныштырыу турын ойошторғандары һәм кластер моделен булдырырға ярҙам итеүҙәренә ҙур рәхмәтен белдерҙе. Ысынлап та, унға яҡын кластеры уңышлы эшләп килгән Германия тәжрибәһе республика өсөн бик мөһим.
Иҫегеҙгә төшөрәбеҙ, был проект БР Сәнәғәт һәм тышҡы иҡтисади бәйләнештәр министрлығы һәм Германияның Иҡтисад һәм технологиялар министрлығы менән берлектә ғәмәлгә ашырыла. Немец эксперттары Курт Хорншильд һәм Карл-Хайнц Клингер «Башҡортостан Республикаһы сәнәғәт сәйәсәтен реструктуризациялауҙы әҙерләү һәм тормошҡа ашырыу» проекты буйынса ФРГ яғынан төп консультанттар.


text:
Яңы техника һатып алынды һәм хеҙмәтләндереүҙәр күләме арттырылды
Башҡортостан Сауҙа-сәнәғәт палатаһының Урал аръяғы филиалы юғарыраҡ кимәлгә сыҡты. Иҫке компьютер техникаһы яңыһына алмаштырылды, яңы компьютер программалары һатып алынды, хеҙмәткәрҙәрҙең квалификацияһы күтәрелде. Башҡортостан Сауҙа-сәнәғәт палатаһы беренсе квартал йомғаҡтары буйынса Урал аръяғы филиалында билдәләнгән яҡшы күрһәткестәрҙе тап шуның менән аңлата.
Бөтә ерҙә көрсөк күренештәренә ҡарамаҫтан, филиал хужалыҡ итеүсе субъекттарға күрһәткән хеҙмәтләндереүҙәр күләме 427 мең һум тәшкил итте. Был бер йыл элеккегә ҡарағанда ике ярым тапҡырға күберәк һәм планлаштырылғандан да артығыраҡ.
БР Сауҙа-сәнәғәт палатаһынан хәбәр итеүҙәренсә, керемдең төп күләмен баһалау эшмәкәрлеге тәьмин итте. Филиалдың техник йыһазланышы яҡшырыу менән был йүнәлештә эш айырыуса әүҙемләште.


text:
Рөстәм Хәмитов «Стәрлетамаҡ-Арена» һарайын Яңы йылға тиклем төҙөп бөтөргә ҡуштыФото: Олег Яровиков
Рөстәм Хәмитов «Стәрлетамаҡ-Арена» һарайын Яңы йылға тиклем төҙөп бөтөргә ҡушты
Рөстәм Хәмитов «Стәрлетамаҡ-Арена» һарайын Яңы йылға тиклем төҙөп бөтөргә ҡуштыФото: Олег Яровиков
Башҡортостан Президенты Стәрлетамаҡҡа эш визиты барышында физкультура-спорт комплексында булды. Оҙаҡҡа һуҙылған төҙөлөш эштәре, ниһайәт, аҙағына яҡынлаша.
Муниципаль спорт учреждениеһында волейбол, баскетбол, гандбол, футбол, теннис, хоккей, фигуралы шыуыу буйынса тренировкалар үткәреләсәк. Һарайҙа бер юлы 800 бала шөғөлләнә ала, боҙ аренаһы 2500 тамашасыны һыйҙыра.
Рөстәм Хәмитов боҙ майҙансығын һәм универсаль спорт залын ҡарап сыҡты. Ҡала хакимиәте етәкселеге менән һөйләшкәндән һуң, Президент һарайҙы бер айҙан файҙаланыуға тапшырыу бурысын ҡуйҙы.
Стәрлетамаҡ хакимиәте вәкилдәре объектты ваҡытында сафҡа индерергә вәғәҙәләне.


text:
Фото:
Өфө собор мәсетен төҙөп бөтөү өсөн махсус фонд булдырыласаҡ
Фото:
Өфөнөң Салауат Юлаев проспектында собор мәсетен төҙөү мәсьәләләре Башҡортостан Хөкүмәтендә тикшерелде. Республика Хөкүмәте Премьер-министры урынбаҫары Салауат Сәғитов был мәсьәләнең көнүҙәк булыуын һыҙыҡ өҫтөнә алды.
БР Төҙөлөш һәм архитектура буйынса дәүләт комитеты рәйесе Хәлит Мәхмүтов хәбәр итеүенсә, был эшкә республиканың иң яҡшы проектлау ойошмалары йәлеп ителгән. Проект-смета документацияһы әҙер, әммә бинаның эске биҙәлеше мәсьәләлре асыҡ ҡала. Бөгөнгө көнгә яҡынса 400 миллион һум үҙләштерелгән. Средстволар, нигеҙҙә, хәйриә рәүешендә айырым кешеләрҙән килгән. Проекттың дөйөм хаҡы – бер миллиард 400 миллион һум.
Ултырышта ҡатнашыусылар фекеренсә, әлеге ваҡытта төҙөлөштө «йәнләндерәсәк» тәҡдимдәр әҙерләү зарур. Бының өсөн объектты финанслау ысулдарын табырға кәрәк, тигән дөйөм фекергә килде улар.
Салауат Сәғитов Өфөлә собор мәсетен төҙөү мәсьәләһе менән махсус рәүештә шөғөлләнгән ойошма булдырырға һәм уның ҡарамағында фонд ойошторорға тәҡдим итте.
— Тәҡдим ителгән структураға тулыһынса дәүләт контроллек итергә тейеш, — тип белдерҙе Башҡортостан Хөкүмәте Премьер-министры урынбаҫары. – Алдағы ике-өс йылда башланған проектты тамамларға тейешбеҙ.
Салауат Сәғитов шулай уҡ төҙөлөш барышында ҡатмарлы хәлдәр һәм ҡаршылыҡтар килеп тыумһын өсөн мәсет проектының ислам дине ҡанундарына тап килеүенә иғтибарын йүнәлтте.
БР мосолмандары Диниә назараты рәйесе Нурмөхәмәт Ниғмәтуллин билдәләүенсә, мәсет төҙөү – уртаҡ эш.
— Был мәсьәләне эҙмә-эҙлекле һәм төптән уйлап хәл итеү зарур, — тип һыҙыҡ өҫтөнә алды ул. – Төҙөлөп ятҡан мәсет эргәһендә Покров сиркәүе урынлашҡан. Ҡалаға ингән ерҙә ике дини объекттың бер-берһенән яҡын урынлашыуы конфессия-ара татыулыҡ символы буласаҡ.
Киләһе ултырышҡа, Салауат Сәғитов тәҡдиме буйынса, оҙайлы һәм урта сроктарға эш графигы булдырылырға, шулай уҡ бина проекты әҙер булырға тейеш.


text:
Һеҙ Башҡортостан Республикаһының иң төп юғары уҡыу йорто студенты булдығыҙ, тимәк тормошоғоҙҙоң иң ҡыҙыҡлы, ваҡиғаларға бай, бик мөһим этабы башлана. Алдағы йылдарҙа һеҙҙе киң мөмкинлектәр көтә.
Тәү сиратта, һеҙ сифатлы профессиональ белем ала һәм уҡыу йортон тамамлауға хеҙмәт баҙарында көтөп алынған белгес була аласаҡһығыҙ.
Һеҙ үҙегеҙҙең мөмкинлектәрегеҙҙе фән өлкәһендә лә һынап ҡарай алаһығыҙ – был маҡсатта һәр факультетта студенттарҙың фәнни түңәрәктәре эшләй, БДУ-ның Йәш ғалимдар советы бар, студенттарҙың ғилми конференциялары, конкурстар, олимпиадалар үткәрелә. Фән менән шөғөлләнеү күңелегеҙгә хуш килһә, киләсәктә һеҙ уҡыуығыҙҙы аспирантурала дауам итә алаһығыҙ.
Әле уҡыу ваҡытында уҡ төп һөнәрегеҙгә өҫтәмә рәүештә белем, күнекмәләр алыу мөмкинлеге бар. Был маҡсатта университетта Йәмәғәтселек профессиялары факультеты эшләй, унда студенттарға белем биреү буйынса төрлө программалар тәҡдим ителә – сит телдәр курстары, экскурсоводтар курстары, лидерлыҡ мәктәбе, вожатыйҙар мәктәбе, хоҡуҡ нигеҙҙәрен өйрәнеү һ.б. Журналист булырға хыялланыусылар Практик журналистика үҙәге программаларында ҡатнаша ала.
Һеҙ йәмәғәтселек тормошонда актив ҡатнаша алаһығыҙ. Университетта ижади коллективтар, төрлө йүнәлештә берләшмәләр эшләй. Улар яңы ағзаларға һәр саҡ шат. Йыл һайын студенттар ҡатнашлығында тиҫтәләрсә ҡыҙыҡлы саралар үткәрелә.
Спорт менән мауығыусыларҙы спорт секциялары һәм түңәрәктәре саҡыра. Ә ял итергә һәм сәләмәтлеген нығытырға теләүселәрҙе БДУ-ның санаторий-профилакторийы, спорт-һауыҡтырыу лагеры һәм студенттарҙың профкомы биргән льготалы путевкалар буйынса төрлө ҡалаларға сәйәхәттәр көтә.
Бер һүҙ менән әйткәндә, Башҡорт дәүләт университетында уҡыу йылдарын һәр студент тормошоноң иң һәйбәт йылдары тип иҫендә ҡалдырасаҡ.


text:
Республиканың Арбитраж суды өсөн 1,67 миллиард һумлыҡ яңы бина төҙөләсәк
Башҡортостан Арбитраж судының яңы бинаһы федераль бюджетҡа 1,67 миллиард һумға барып баҫасаҡ. Бинаның ориентир смета хаҡы дәүләт һатып алыуҙары сайтында конкурс документтарында билдәләнгән.
Проект һәм тикшереү эштәрен үтәүгә конкурста ҡатнашыуға заявкалар 24 апрелгә тиклем ҡабул ителә, контракттың башланғыс (максималь) хаҡы 26,4 млн һум тәшкил итә. Эштәрҙе башҡарыусы 28 апрелдә билдәле буласаҡ.
Судтың, 70 судъя һәм 340 хеҙмәткәргә иҫәпләнгән, яңы бинаһы Өфөнөң Киров районында Әхмәтзәки Вәлиди – Аксаков – Пушкин – Гоголь урамдары кварталында урынлашасаҡ һәм һигеҙ ҡатлы буласаҡ. Дөйөм майҙаны — 11,2 мең квадрат метр. Норматив буйынса бер судъяға 160 квадрат метр майҙан ҡарала.
Өфө хакимиәтенең 2013 йылдың 4 мартындағы 907-се ҡарарына ярашлы, 13,6 мең квадрат метр майҙанлы территория Башҡортостандың Арбитраж судына даими ҡулланыуға тапшырылған.
Әлеге ваҡытта, яңы бина төҙөлөшө өсөн тәғәйенләнгән, участкала һүтелергә тейеш ҡаралтылар бар. Һүтеү ҡала хакимиәте иҫәбенә ғәмәлгә ашырыласаҡ.


text:
31 август
31 август — григориан стиле буйынса йылдың 243-се (кәбисә йылында 244) көнө. Йыл аҙағына тиклем 122 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Рәсәй — Ветеринария хеҙмәткәрҙәре көнө.
- Ҡырғыҙстан — Бойондороҡһоҙлоҡ көнө.
- Молдавия — Милли тел көнө.
- Польша — Теләктәшлек һәм азатлыҡ көнө.
- Тринидад һәм Тобаго — Бойондороҡһоҙлоҡ көнө.
Тарихи ваҡиғалар[үҙгәртергә | вики-тексты үҙгәртергә]
- 1892 — урыҫ меценаты Павел Третьяков үҙе йыйған рәсемдәр галерияһын Мәскәү ҡалаһына биреүе тураһында иғлан итә.
- 1900 — Бөйөк Британияла «Кока-Кола» эсемлеге һатыуға сығарыла.
- 1914 — Рәсәй императоры Николай II фарманы менән Санкт-Петербург ҡалаһының исеме «Петроград» итеп үҙгәртелә.
- 1925 — СССР-ҙа дөйөм башланғыс белем биреүҙе индереү тураһында декрет ҡабул ителә.
- 1939 — Халхин-Гол йылғаһы буйындағы совет—япон хәрби конфликты тамамлана.
- 1986 — «Адмирал Нахимов» пасажир пароходының 423 кешенең ғүмерен ҡыйған һәләкәте.
- 1993 — Мәскәүҙә Рәсәйҙең беренсе авиация-космос салоны асыла.
Был көндө тыуғандар[үҙгәртергә | вики-тексты үҙгәртергә]
- 1749 — Александр Радищев, 18 быуатта ижад иткән урыҫ яҙыусыһы.
- 1853 — Алексей Брусилов, урыҫ һәм совет хәрби эшмәкәре, генерал-кавалерист, Ҡыҙыл Армияның атлы ғәсҡәрҙәре инспекторы.
- 1874 — Вячеслав Менжинский, урыҫ революционеры, СССР-ҙың дәүләт эшмәкәре, финанс халыҡ комиссары һәм 1926—1934 йылдарҙа ОГПУ етәксеһе.
- 1915 — Шакир Абилов, Силәбе өлкәһе Ҡоншаҡ районынанда тыуып, Татарстанда эшләгән әҙәбиәт белгесе.
- 1932 — Роман Ткачук, совет театр һәм кино актёры, РСФСР-ҙың К. С. Станиславский исемендәге дәүләт премияһы лауреаты (1977).
- 1936 — Владимир Орлов, урыҫ совет яҙыусыһы, драматург, профессор, «Почёт Билдәһе» ордены кавалеры.
Был көндө үлгәндәр[үҙгәртергә | вики-тексты үҙгәртергә]
- 1941 — Марина Цветаева, урыҫ совет шағиры.
- 1967 — Илья Эренбург, урыҫ совет яҙыусыһы һәм йәмәғәт эшмәкәре,
- 2011 — Равмер Хәбибуллин, дәүләт, партия һәм хужалыҡ эшмәкәре, 1987—1990 йылдарҙа КПСС-тың Башҡортостан өлкә комитетының беренсе секретары, СССР-ҙың почетлы нефтсеһе.
- 2012 — Сергей Соколов, совет хәрби эшмәкәре, Советтар Союзы Маршалы ()1978), Советтар Союзы Геройы, 1984—1987 йылдарҙа СССР-ҙың Оборона министры.


text:
Азамат Бикбаев Иван Поддубный исемендәге халыҡ-ара турнирҙа бронза яуланы
Төмәндә Иван Поддубный исемендәге грек-рим көрәше буйынса 51-се халыҡ-ара турнир үтте. Ярышта биш Олимпия уйындары чемпионы ҡатнашты: Назир Манкиев, Ислам-Бека Альбиев, Алексей Мишин, Асланбек Хуштов һәм Хасан Бароев.
Башҡортостан көрәшсеһе Азамат Бикбаев 84 килограмм ауырлыҡ категорияһында «бронза» яуланы. Был урынды ул Новосибирск спортсыһы Евгений Богомолов менән бүлеште. Өсөнсө урын өсөн көрәштә Азамат Роман Мелешинды (Ҡаҙағстан) еңде.
Был ауырлыҡ категорияһында Алексей Мишин (Мордовия) еңеүсе булды.


text:
«Урал» волейболсылары мохтаждарға миллион һум бүләк итәсәк
"Урал" волейболсылары һәм тренерҙары Башҡортостан Республикаһы Президенты Кубогында отоп алынған бер миллион һум күләмендәге бөтә приз фондын хәйриә ихтыяждарына күсерергә ҡарар итте.
Өфө клубының матбуғат хеҙмәтенән хәбәр итеүҙәренсә, “Изгелек ҡыл балаға” Бөтә Рәсәй акцияһы сиктәрендә Республика кардиология диспансерына 100 мең һум аҡса күсерелде.
Клуб шулай уҡ 17-се ҡала балалар клиник дауаханаһына умыртҡа бағанаһына операция яһау өсөн ҡорамал һәм ишетеүҙе ҡайтарыу буйынса операция яһау өсөн махсус ҡорамал (Республика балалар клиник дауаханаһына) һатып аласаҡ.


text:
Фото:
Белорет районында экологик айлыҡ иғлан ителде
Фото:
Белорет районында 14 апрелдән 26 майға тиклемге осорҙа территорияларҙы таҙартыу, төҙөкләндереү һәм йәшелләндереү буйынса экологик айлыҡ үткәрелә, ә 14, 21, 28 апрелдә һәм 5, 12, 19, 26 майҙа райондағы барлыҡ тораҡ пункттарҙа үҙҙәренә беркетелгән биләмәләрҙе санитар таҙартыу һәм төҙөкләндереү буйынса өмәләр иғлан ителгән.
Район хакимиәтенән хәбәр итеүҙәренсә, 250 йыллығын байрам итеү уңайынан быйыл Белорет ҡалаһында тәртип булдырыуға айырыуса ҙур иғтибар бирелә. Белорет районы хакимиәте ҡарарына ярашлы, ҡаланың бөтә урамдары, майҙандары, парктары һәм скверҙары бөтә төр милек формаһындағы предприятиелар, ойошмалар һәм учреждениеларға беркетелгән. Ҡала биҫтәләренең һәм үҙәк урамдарының санитар торошона контроллек итеүгә яуаплы кешеләр, Белорет аша үткән Ағиҙел, Нура, Маты йылғаларының яр зонаһын таҙартыуға һәм уның санитар торошона яуап бирәсәк предприятие етәкселәре билдәләнгән, сүп-сар сығарып түгеү өсөн махсус техника бүленгән.
Район етәкселеге әйтеүенсә, ошондай көсәйтелгән саралар Белоретты 250 йыллыҡ юбилейға арналған байрам сараларына әҙерләргә мөмкинлек бирәсәк.


text:
Рөстәм Хәмитов йәмәғәтселек фекере лидерҙары исемлегендә беренсе урында килә
29 июндә, «Башҡортостан Республикаһы муниципаль берәмектәре Советы» ассоциацияһы идараһының һәм ауыл биләмәләре палатаһының киңәйтелгән ултырышында йәмәғәтселек фекере лидерҙары исемлеге билдәле булды.
Беренсе булып унда Башҡортостан Президенты Рөстәм Хәмитовтың исеме күрһәтелгән. Артабан ете район хакимиәте башлығы һәм ике муниципаль район Советы рәйесе килә.
Лидерҙар исемлеге уларҙы «Дөйөм Рәсәй халыҡ фронты» федераль кандидаттар исемлегенең төбәк төркөмө составында РФ Дәүләт Думаһы депутатлығына тәҡдим итеү маҡсатында төҙөлгән.


text:
Фото:
Өфөлә гараж төҙөлөшө проблемаһын хәл итәләр
Фото:
Өфөлә 2020 йылға тиклем гараж төҙөлөшө программаһын әҙерләү бара. Бөгөн Башҡортостан баш ҡалаһы юлдары буйлап 400 меңгә яҡын автомобиль йөрөй. Парковкалар бер мең кешегә 350 урын иҫәбенән ҡарала. Бер нисә йыл элек 100 урынға кәмерәк планлаштырылғайны.
Өфө хакимиәтенең Баш архитектура һәм ҡала төҙөлөшө идаралығынан хәбәр итеүҙәренсә, яңы программа машиналар ҡуйыу проблемаһын хәл итергә тейеш. Проектҡа ярашлы, ҡала төҙөлөшө пландарына күп кимәлле паркингылар һәм гараждар индереләсәк. Торлаҡ микрорайоны территорияһында паркингыларҙың һыйҙырышлылығы 300 урындан артмаҫҡа тейеш, ә унан ситтә — меңгә тиклем.
Шулай уҡ гараж төҙөлөшөнөң үҙҡиммәтен кәметеү планлаштырыла. Стандартлы металл гараж хәҙер – 100 мең һум, капиталь гараж 300 мең һум самаһы тора. Ер аҫты паркингында йылытылған бокс йәки урын автомобиль хужаһына 600 меңдән 800 мең һумға тиклем төшәсәк.


text:
Башҡортостан архитекторҙары үҙҙәренең «Оскар»ын аласаҡ
Төбәктә «Архитектура Оскары» премияһына дәғүә итеүселәр араһында конкурс иғлан ителде. Башҡортостан төҙөүселәренең республика фәнни-техник йәмғиәте, төбәктең Архитекторҙар союзы, республиканың муниципаль берәмектәре хакимиәттәре һәм «ТехноНИКОЛЬ» корпорацияһы ҡатнашлығында бәйгене Башҡортостандың Төҙөлөш һәм архитектура буйынса дәүләт комитеты үткәрә.
Конкурста заказсылар, төҙөлөш һәм проект ойошмалары, шулай уҡ архитектура уҡыу йорттары студенттары ҡатнаша ала. Һәр ҡатнашыусы бер юлы ете номинацияға эштәрен тәҡдим итә ала. Эштәр һаны сикләнмәй.
Башҡортостандың Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, конкурсҡа торлаҡ, производство һәм склад биналары проекттарын, айырым бер территориялағы төҙөлөш проекттарын, шулай уҡ республика биләмәһендәге төрлө тәғәйенләнештәге йәмәғәт объекттарын тәҡдим итергә була. Бәйгелә 2010 йылдың мартынан 2012 йылдың мартына тиклем ғәмәлләштерелгән проекттар иҫәпкә алына.
Проектты премияға тәҡдим итеү өсөн эштәрҙе электрон төрҙә CD-RW дискыһында Башҡортостандың Төҙөлөш һәм архитектура буйынса дәүләт комитетына 10 марттан да ҡалмай ебәреү талап ителә. Номинация лауреаттарын конкурс комиссияһы билдәләй.
Һәр еңеүсегә лауреат исеме биреләсәк һәм иҫтәлекле статуэтка, диплом, ҡиммәтле приз йәки аҡсалата премия тапшырыласаҡ.


text:
Рөстәм Хәмитов «Владимир Спиваков саҡыра» фестивален асыуҙа сығыш яһаныФото: Андрей Старостин
Рөстәм Хәмитов «Владимир Спиваков саҡыра» фестивален асыуҙа сығыш яһаны
Рөстәм Хәмитов «Владимир Спиваков саҡыра» фестивален асыуҙа сығыш яһаныФото: Андрей Старостин
ӨФӨ, 2015 йыл, 21 сентябрь. /«Башинформ» мәғлүмәт агентлығы, Илья Спиридонов/.
18 сентябрҙә Өфөлә Башҡортостан Башлығы Рөстәм Хәмитов «Владимир Спиваков саҡыра» фестивален асыуҙа сығыш яһаны.
Концерт программаһы башланыр алдынан республика етәксеһе Рәсәй Милли филармония оркестрының художество етәксеһе Владимир Спиваков менән осрашты һәм Башҡортостанда мәҙәниәтте үҫтереү һәм уға булышлыҡ итеү мәсьәләләрен тикшерҙе.
– Был – беҙҙең өсөн ҙур хөрмәт, һәм беҙ Владимир Теодоровичтың Өфөгә килеүе менән ғорурланабыҙ. Бөйөк музыканттарҙың ижадынан күңел күтәренкелеге алыу, шулай уҡ ҡунаҡтарыбыҙ Өфөгә килеүҙән ҡәнәғәт ҡалһын өсөн мөмкин булғандың барыһын да эшләйәсәкбеҙ, – тине Рөстәм Хәмитов. – Ҡасандыр Владимир Теодорович: «Акустик зал төҙөлгәс кенә һеҙгә киләм», – тигәйне. Зал бар – Владимир Теодорович коллективы менән килде. «Владимир Спиваков саҡыра» фестивалдәре Өфөлә лә даими үткәрелер тип ышанам.
Маэстроның тыуған көнө уңайынан Рөстәм Хәмитов уға башҡорттарҙың милли уйын ҡоралын – думбыра бүләк итте.


text:
Баш ҡалалағы Социнвестбанкта «тәнәфес» оҙайтылды Фото: Андрей Старостин
Баш ҡалалағы Социнвестбанкта «тәнәфес» оҙайтылды
Баш ҡалалағы Социнвестбанкта «тәнәфес» оҙайтылды Фото: Андрей Старостин
ӨФӨ, 2015 йыл, 29 июль. /«Башинформ» мәғлүмәт агентлығы, Эльвира Латипова/.
Өфөләге Социнвестбанк «техник сәбәптәр буйынса» иғлан ителгән ике көнлөк тәнәфестән һуң тәғәйенләнгән көндө, 29 июлдә, асылманы. Банктың сайтына ошондай иғлан ҡуйылған: «Ҡыҙғанысҡа ҡаршы, техник сәбәптәр арҡаһында банк 2015 йылдың 3 авгусына тиклем эшләмәйәсәк. Эшкә һәләтлелекте тергеҙеү өсөн мөмкин булғандың барыһын да эшләргә тырышабыҙ».
Телефондар әүәлгесә яуап бирмәй, килеп тыуған хәлгә рәсми аңлатма юҡ.
«Ведомости» гәзитендә яҙыуҙарынса, Социнвестбанкта финанс проблемалары барлыҡҡа килгән, һәм улар банктарҙан Анатолий Мотылев төркөмөнөң лицензияһын алыуға бәйле. Социнвестбанктағы банк-ара кредиттарҙың 5 миллиард һум самаһы Мотылев төркөмөнә тура килә, тип хәбәр итә баҫма. Банктың иҫәп-хисап документтарынан күренеүенсә, ул «Рәсәй кредиты» һәм АМБ-банкка бурысҡа аҡса биргән. «Интерфакс» мәғлүмәттәре буйынса, 20 июлдә «Тула сәнәғәтсеһе» банкы Социнвестбанктан 500 миллион һумлыҡ кредит алған, 27 июлдә һуңғыһының лицензияһы тартып алынған.
«Социнвестбанк» асыҡ акционерҙар йәмғиәте (Өфө ҡалаһы) — Башҡортостанда һатыу селтәре һәм Мәскәүҙә офистары булған төбәк банкы. Banki.ru мәғлүмәттәре буйынса, 1 июлгә банктың таҙа активтары 16,96 миллиард һум (Рәсәйҙә 200-сө урын), банктың капиталы — 2,72 миллиард, кредит портфеле — 2,72 миллиард, халыҡҡа бурысы 10,12 миллиард тәшкил иткән. Устав капиталының 96,2 проценты идара рәйесе Сергей Таболиндыҡы.


text:
Өфөлә социаль ашхана асылды
Өфөнөң төньяғында Ҡулса урамында социаль ашхана асылды. Был хәйриә проекты БР Дәүләт Йыйылышы – Ҡоролтай депутаты Илдар Ғарифуллин ярҙамында тормошҡа ашырылған.
Ашхана 60 кешегә иҫәпләнгән. Унда ҡаланың Калинин һәм Орджоникидзе райондарының аҙ тәьмин ителгән кешеләре туҡланасаҡ. Туҡланыуға талондар йылына ике тапҡыр 30 көнгә йәки бер тапҡыр ашап сығыуға ғына биреләсәк. Күп балалы ғаиләләр, пенсионерҙар, инвалидтар, эшһеҙҙәр, асарбаҡтар, иркенән мәхрүм итеү урындарынан сыҡҡан кешеләр һәм башҡа социаль яҡтан яҡланмағандар ашханала йылы аш ала аласаҡ. Төшкө аш эш көндәрендә 12-15 сәғәттәрҙә бирелә.
Был Өфөлә асылған икенсе ашхана. Беренсе социаль ашхананы апрель аҙағында Йәшел сауҡалыҡ биҫтәһендә асҡайнылар. Ул ваҡытта ҡала башлығы Павел Качкаев, яҡын арала ҡаланың төньяҡ өлөшөндә лә ошондай тағы бер ашхана булдырыласаҡ, тип вәғәҙә биргәйне.


text:
Владимир Путин Башҡортостандың иң яҡшы мәҙәниәт хеҙмәткәрҙәрен бүләкләне
Башҡортостандың бер юлы ике мәҙәниәт хеҙмәткәренә Рәсәй Федерацияһы Президенты Владимир Путин наградалар тапшырҙы. «Рәсәй Федерацияһының атҡаҙанған мәҙәниәт хеҙмәткәре» исеменә «Ғилем» нәшриәте – Башҡортостан Республикаһының Фәндәр академияһы филиалы директоры Фаил Тикеев лайыҡ булды. Заһир Исмәғилев исемендәге Өфө дәүләт сәнғәт академияһы профессоры Евгения Скуркоға «Рәсәй Федерацияһының атҡаҙанған сәнғәт эшмәкәре» исеме бирелде.
Илдең иң яҡшы ижади хеҙмәткәрҙәрен бүләкләү тантанаһы Кремлдә үтте. Владимир Путин мәҙәниәт хеҙмәткәрҙәрен юғары дәүләт наградалары менән ҡотланы.
— Бөгөнгө тантана 2014 йылда, Мәҙәниәт йылында, уҙыуы символиклы. Һәм бында Кремлдә үҙен мәҙәниәткә хеҙмәт итеүгә арнаған, уға бөтә ғүмерен бағышлаған кешеләрҙең ҙур уңыштары билдәләнә, — тине Владимир Путин.
Дәүләт наградаларын архитекторҙар һәм рәссамдар, әҙәбиәтселәр һәм музыканттар, йырсылар һәм актерҙар алды.


text:
Һәр муниципалитеттың үҙенең инвестицион планы буласаҡ
Инвестициялар өлөшөн Башҡортостан Республикаһының иҡтисади үҫеш министры Евгений Маврин быйылғы эшмәкәрлектең өҫтөнлөклө йүнәлештәренең береһе тип атаны. Был турала ул ведомство коллегияһының киңәйтелгән ултырышында белдерҙе, тип хәбәр итә БР Иҡтисади үҫеш министрлығының матбуғат хеҙмәте. Бында дәүләт инвестицияларын планлаштырыу һәм контролдә тотоу системаһын камиллаштырыу, шәхси инвесторҙар өсөн төбәктең күркәмлеген арттырыу тураһында һүҙ бара.
Был йәһәттән муниципалитеттарға ҙур яуаплылыҡ йөкмәтелгән. Министр әйтеүенсә, һәм ҡала һәм районға Комплекслы инвестиция планын (КИП) төҙөргә кәрәк. Бындай «бәләкәй стратегиялар» ысынлап та һөҙөмтәле һәм сифатлы эшләһен өсөн, республикала әле Территориаль маркетинг агентлығы ойоштороу мәсьәләһе хәл ителә. Муниципалитеттарға ярҙам итеү уның төп функцияларының береһе буласаҡ.


text:
Рөстәм Хәмитов Тәтешле районында «Тыуған ауылым» байрамында ҡатнашты
Башҡортостан Президенты Рөстәм Хәмитов Тәтешле районының Аҡсәйет ауылында «Тыуған ауылым» республика халыҡ байрамында ҡатнашты.
Республика Президентын Тәтешле районы хакимиәте башлығы Рушан Гәрәев, Башҡортостан Республикаһының һәм Рәсәй Федерацияһының атҡаҙанған артисы, Татарстандың халыҡ артисы Салауат Фәтхетдинов ҡаршы алды. Рөстәм Хәмитов майҙанда урынлашҡан башҡорт һәм татар тирмәләрен, удмурт, мари һәм рус милли ихаталарын ҡараны.
— Бөгөн Тәтешле районында оло байрам, — тип сарала ҡатнашыусыларға мөрәжәғәт итте Рөстәм Хәмитов. – Һәр кемдең тыуған ауылы, ҡалаһы бар. Унда ҡайтып торорға кәрәк, үҙеңдең бәләкәй ватаныңды белеү зарур. Бына мин дә бөгөн тыуған яҡтарыма ҡайттым. Был байрамды ойоштороусыларға – Салауат Фәтхетдиновҡа, Рушан Гәрәевҡа, һеҙҙең барығыҙға ла ҙур рәхмәт белдерергә кәрәк. Бындай халыҡ байрамы беҙҙең өсөн мөһим. Ҡәҙерле дуҫтар! Һеҙҙе был матур байрам – беҙҙең барыбыҙҙы ла берләштергән дуҫлыҡ, яҡташтар байрамы менән ҡотлайым. Әлеге байрам ололарға – хөрмәт, йәштәргә — бүләк, балаларға үрнәк булып тора.
Рәсәй Президенты исеменән Рөстәм Хәмитов ошо көндәрҙә үҙенең 90 йәшлек юбилейын билдәләгән Тәслимә Әхмәроваға ҡотлау хатын тапшырҙы. Шулай уҡ Башҡортостан Президенты өс бала тәрбиәләгән Шәрәфетдиновтар ғаиләһенә яңы йорттан асҡыс тапшырҙы. 50 һәм 60 йыл бергә ғүмер иткән ғаиләләр ҡиммәтле бүләктәр менән тәбрикләнде.
Рушан Гәрәев Рөстәм Хәмитовҡа күрһәткән хөрмәте өсөн рәхмәт белдерҙе һәм Тәтешле районының республика үҫешенә өлөш индереүен билдәләне. Артабан Салауат Фәтхетдинов, шулай уҡ Башҡортостан, Татарстан, Удмуртия һәм Пермь крайынан башҡа артистар ҡатнашлығында матур концерт үтте.
Аҡсәйет ауылында билдәләнгән «Тыуған ауылым» байрамы тәүгә 2006 йылда үткәрелде. Быйыл БР Хөкүмәте бойороғона ярашлы байрамға республика статусы бирелде. Сара сиктәрендә төрлө конкурстар, шулай уҡ балалар һабантуйы үтте.


text:
Международный конкурс по математике «Поверь в себя»
для учеников 1-11 классов и дошкольников с ЛЮБЫМ уровнем знаний
Задания конкурса по математике «Поверь в себя» разработаны таким образом, чтобы каждый ученик вне зависимости от уровня подготовки смог проявить себя.
К ОПЛАТЕ ЗА ОДНОГО УЧЕНИКА: ВСЕГО 28 РУБ.
Конкурс проходит полностью дистанционно. Это значит, что ребенок сам решает задания, сидя за своим домашним компьютером (по желанию учителя дети могут решать задания и организованно в компьютерном классе).
Подробнее о конкурсе - https://urokimatematiki.ru/
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
КӨНСЫҒЫШ ДИАЛЕКТЫ ШАРТТАРЫНДА БАШҠОРТ ТЕЛЕ УҠЫТЫУ
Мәхийәнова Нуриза Нуретдин ҡыҙы,
юғары категориялы башҡорт теле һәм әҙәбиәте уҡытыусыһы
Башҡортостан Республикаһы Балаҡатай районы муниципаль районы Ҡарлыхан урта дөйөм белем биреү мәктәбенең муниципаль бюджет урта белем биреү учреждениеһы
Башҡорт теленең көнсығыш диалектына ҡараған әй һөйләшенең дыуан-мәсетле һөйләшсәһе Балаҡатай районының Айҙаҡай, Ҡурғаш, Айғыръял, Яңыбай ауылдарын да үҙ эсенә ала. Ошо ауылдарға яҡын урынлашҡан һәм башлыса урыҫ ауылы булған Ҡарлыхан урта дөйөм белем биреү мәктәбендә балалар башҡорт телен дәүләт теле һәм туған тел булараҡ өйрәнә. Туған тел булараҡ өйрәнеүсе башҡорт балалары – Ҡарлыхан ауылының башҡорт ғаиләләрендәге балалар һәм күрше Айҙаҡай ауылынан йөрөп уҡыусылар. Башҡорт әҙәби теле менән көнсығыш диалект араһында әллә ни ҡырҡа айырмалыҡтар булмаһа ла, уҡыу барышында ҡайһы бер ҡытыршылыҡтар осрап тора. Шуның өсөн башҡорт теле уҡытыусыһының төп бурысы булып уҡыусыларҙың әҙәби тел мәҙәниәтен үҫтереү, уларҙың әҙәби телдең нормаларына тулыһынса эйә булыуҙарына ирешеү тора. Бының өсөн урындағы халыҡтың йәнле һөйләү телмәренә иғтибарлы булыу, уны яҡшы белеү һәм, диалект үҙенсәлектәрен иҫәпкә алып, уҡытыу процесын ойоштороу талап ителә.
Башҡорт диалектологияһына беҙҙең ғалимдарыбыҙҙың байтаҡ хеҙмәттәре арналған. Шулай уҡ 2012 йылда Зәйнәб Биишева исемендәге “Китап” нәшриәте Рәшит Закир улы Шәкүровтың “Башҡорт диалектологияһы” исемле уҡыу ҡулланмаһын баҫтырып сығарҙы. Беҙгә, уҡытыусыларға, был бик кәрәкле, файҙалы китап. Шулай ҙа 240 биттән торған әсбапҡа, бүтән һөйләштәр менән сағыштырғанда, беҙҙең көнсығыш һөйләше тураһында ни бары 39 бит кенә арналған.
Ерле һөйләш һүҙҙәре беҙҙең уҡыусылар телмәрендә ныҡлы урын алған. Әлбиттә, кеше үҙенең туған теленең тамырҙарын оноторға тейеш түгел, сөнки ул уға әсә теле менән бирелгән. Шуның өсөн дәрестә, диалект үҙенсәлектәрен иғтибарға алып, эшләргә тура килә.
Ҡарлыхан, Айҙаҡай ауылы башҡорттарының һөйләү телендәге үҙенсәлектәр менән таныштырып китәйем:
Фонетик үҙенсәлектәр:
Һуҙынҡы өндәрҙең сиратлашыуы:
и - э
иреү
ишетеү
эреү
эшетеү
о - у
һорау
һурау
ү – ө
күҙәтеү
йүгереү
көҙәтеү
йөгөрөү
ү – өй
өйрәнеү
өйрә (аш)
һөйрәтеү
үрәнеү
үрә (аш)
һүрәтеү
ә - а
е - ы
сәсеп (түгеп)
әсетке
әсе
сасып (түгеп)
асытҡы
асы
у - ы
буяу
ҡулъяулыҡ
быяу
ҡылъяулыҡ
Тартынҡы өндәр сиратлашыуы:
й-ж: йәй –жәй, йыйырға – жыйырға, юйғыс - жуйғыс, ел –жил, енләнеү – жендәнеү, ең (кейемдең өлөшө) – жиң;
л өнөнөң төшөп ҡалыуы: килмәү- кимәү, булмау - бумау, ултырыу – утырыу, ҡалһа - ҡаһа;
л өнө урынына т,д,ҙ өндәре ҡулланыу: ташлыҡ – таштыҡ, бесәнлек – бесәндек, һаҙлыҡ - һаҙҙыҡ;
һ - ҫ: бауырһаҡ – бауырҫаҡ, аҡһаҡ – аҡҫаҡ, яһау – яҫау;
м-б: ҡорман балыҡ - ҡорбан балыҡ;
б-м: билбау – билмау, байтаҡ – майтаҡ;
к-г: кәүҙә - гәүҙә;
т-д: тәрән – дәрән,тән – дән, тары - дары;
б-п: түбә – түпә;
х-һ: хәҙер – һәҙер, хата – һата;
ҡ-х: ҡатын – хатын;
й-г: мөйөш – мөгөш;
й өнөнөң төшөп ҡалыуы: бойҙай – боҙай.
Өндәрҙең урыны алмашынған һүҙҙәр: ҡоҙоҡ –ҡойо,аҙбар - арбаҙ, туҡтау -
туҡрау (олатай-өләсәйҙәре Билән ауылынан булған уҡыусылар телмәрендә), артында - һыртында.
Лексик диалектизмдар ҡулланыу:
Морфологик үҙенсәлектәр:
Исемдең үҙгәртеүсе һәм яһаусы ялғауҙары: исемлек - исемдек, ашлыҡ – аштыҡ, утынлыҡ - утындыҡ, һаулыҡ – һауҙыҡ;
Сифаттарҙың үҙенсәлектәре: бәләкәй - бекес, ҡыҫҡа – ҡыҫҡаҡ; йыуан, ҙур ҡорһаҡлы кеше - күпкәк кеше, уңмаған икмәк -ләс әпәй, сейҙе-беште әпәй; бысраҡ ҡул -лығыр ҡул;
Алмаштар. Зат, күрһәтеү алмаштарының килеш менән үҙгәрешендәге үҙенсәлектәр, һорау алмаштары:
ул, уның, уға, уны, унда, унан - ул, аның, аңа, аны, анда, анан;
был, бының, быға, быны, бында, бынан - был, мының, мыңа, мыны, мында, мынан;
шундай – шундый, ундай –андый; нимә? - нәмәкәй? нейәҫтә?, ниндәй? -ниндей?
Ҡылымдарҙан һуң һорау киҫәксәһен ҡулланыу үҙенсәлектәре:
2-се затта ялғауҙағы ң өнө алдынан –мы киҫәксәһенең ҡулланылышы: Уҡырға барҙыңмы? - Уҡырға барҙымың? Килдеңме? - Килдемең? Алдыңмы? - Алдымың?
Һорау киҫәксәһенең –ма, -мә рәүешендә ҡулланылышы: Уҡыныңмы? - Уҡыныңма?, Киттеңме? - Киттеңмә?, Ҡайтаһығыҙмы? - Ҡайтағыҙма?
Ҡылымдарҙың үҙгәртеүсе һәм яһаусы ялғауҙар ҡабул итеүендәге үҙенсәлектәр:
Башланды – башталды, тоҙлайһың – тоҙҙайың, ҡарайһың – ҡарайың, алып барам – апарам, ҡайтты ла китте - ҡайтып тырып китте, йырланы ла бирҙе -йырҙап тырып бирҙе, бөтәрләнеп – бөтәрҙәлеп, эшләп –эштәп, килтерегеҙ –китерең, ятҡырыу –ятҡыҙыу, йәшәгәнмен әле - йәшәгәм әле, уҡығанмын –уҡығам.
Бәйләүестәрҙең үҙенсәлектәре: уның менән - аныңман, аның мынан; саңғы менән - саңғыман, саңғы мынан һ.б.
Әле бирелгән миҫалдарға оҡшаш диалекталь күренештәр, орфоэпик һәм орфографик хаталар беҙҙең уҡыусыларҙың телмәрендә, яҙыуында йыш ҡына осрай. Уларҙы иҫкәртеү өсөн төрлө эш алымдары ҡулланыла, күнегеүҙәр ярҙамында әҙәби тел нормалары үҙләштерелә, уҡыусыларҙың һүҙлек запасы байытыла. Балалар телмәрендәге хаталарҙы ваҡытында иҫкәртеп бармаһаң, улар яҙыу телмәренә күсә, сөнки һүҙ баланың аңында нисек урынлашҡан, ул шулай яҙасаҡ. Һүҙлек эше үткәреү, һүҙҙең лексик мәғәнәһен асыҡлау, дөрөҫ әйтелешен булдырыу, яҙылышын өйрәнеү - дәрестә был эштәр өҙлөкһөҙ алып барыла. Мәҫәлән,
яҙылған һүҙҙәр араһынан диалект һүҙҙәрен таптырыу;
бирелгән һүҙҙәрҙе ике бағанаға айырып яҙыу: әҙәби телдә ҡулланылған һәм ерле һөйләш телендәге һүҙҙәр;
текстан диалект һүҙҙәрен таптырыу, әҙәби телдән синонимдарын, антонимдарын табыу;
лексик берәмектәрҙе диалекттағы варианттары менән сағыштырыу;
тексты ҡыҫҡартып йәки тулы килеш һөйләтеү;
предметлы, сюжетлы һүрәттәр ярҙамында һүҙҙәрҙе, төшөнсәләрҙе, эш-хәрәкәттәрҙе атау;
теге йәки был һүҙҙең мәғәнәһен аңлау өсөн һүҙлектәр менән эшләргә өйрәтеү;
текст өҫтөндә эшләгәндә һүҙлек эштәре үткәреү;
һүҙҙәрҙе рус теленә тәржемә юлы менән аңлатыу;
әҙәби телмәр өлгөләрен фонояҙманан тыңлатыу;
тасуири уҡыу, шиғыр бәйгеләре үткәреү;
лексик викториналар, ребустар сисеү;
төшөп ҡалған ижектәрҙе, хәрефтәрҙе ҡуйып, һүҙҙәр, текстар күсереп яҙҙырыу;
билдәле бер темаға диалогтар төҙөү, диалогты тамамлау;
һүҙлек диктанттары, диктанттар, изложениелар яҙыу;
тәбиғәт күренештәре тураһында, сюжетлы картиналар буйынса һүрәтләмә, кескәй иншалар яҙҙырыу;
бер төрлө ике текстың айырмаларын табыу;
текст буйынса план төҙөү һәм һөйләтеү;
төрлө профессияға ҡараған һүҙҙәр менән текстар төҙөтөү;
фонетик, орфоэпик күнегеүҙәр үткәреү;
йә, йү, йо, йө, йы, йе ҡушымсалары менән һүҙҙәр төҙөтөү;
текстағы диалект һүҙен әҙәби телдәге һүҙе менән алмаштырып яҙҙырыу;
бирелгән һүҙҙәргә ялғауҙар өҫтәп, сифаттар, рәүештәр яһау;
рәсми эш ҡағыҙҙары яҙырға өйрәтеү;
экранда бирелгән предметтарҙың атамаларын, күренештәрҙе дөрөҫ атау һ.б.
Башҡорт дәүләт теле дәрестәрендә урыҫ телле балаларға һүҙлек эше үткәргәндә, урындағы башҡорт кешеһе беҙ танышҡан һүҙҙе нисек әйтеүен, әҙәби телдәге һүҙ урынына ниндәй һүҙ ҡулланыуын да әйтһәң, уларҙың башҡорт теленә ҡыҙыҡһыныуы арта төшә. Мәҫәлән, башланғыс класта “Ғаилә” темаһына һүҙлек материалы бирелә: “Атай” – “папа”, ә беҙҙәге башҡорттар “әтей” ти һ.б.
Әҙәби тел хәҙерге заманда башҡорт телендә сыҡҡан гәзит-журналдар теле аша, Башҡортостан радиоһы һәм телевидениеһы, интернет селтәрендәге башҡорт сайттары, шулай уҡ иң беренсе башҡорт теле һәм әҙәбиәте дәрестәре аша диалектҡа үҙ йоғонтоһон яһамай ҡалмай. Әсә теле менән һеңгән ерле һөйләш аша донъяны таныған, аңы үҫешкән бала әкренләп диалект үҙенсәлектәрен онота бара. Был,әлбиттә, яҡшы күренеш. Шул уҡ ваҡытта балаларҙы үҙ ерле һөйләшенән көсләп баш тарттырырға ярамай, тип уйлайым, сөнки был тыуған ер, туғандар, яҡташтар, оло быуын кешеләре менән бәйләнеште өҙөү тигән һүҙ. Әгәр бала үҙ ғаиләһендә диалект телендә һөйләшә икән, был бер ҙә насар түгел. Берҙән, ул башҡортса һөйләшә, үҙ телен, башҡортлоғон онотмай; икенсенән, беҙҙең көнсығыш диалектының әҙәби тел менән байтаҡ үҙенсәлектәре уртаҡ. Туған телебеҙҙең милли рухлы һүҙ байлығын юғалтып ҡуймайыҡ.
Әҙәбиәт
Ишбулатов Н.Х. Башҡорт теле һәм уның диалекттары. Өфө, Китап, 2001.
Шәкүров Р.З. Башҡорт диалектологияһы. Контроль эш яҙыу өсөн күрһәтмәләр. – Өфө, Башҡортостан Республикаһының Милли музейы, 2003.
Рәшит Шәкүр. Башҡорт диалектологияһы: уҡыу ҡулланмаһы. – Өфө: Китап, 2012.
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests


text:
Рәсәй-Италия Эш төркөмөнөң XX ултырышы килешеүҙәргә һәм меморандумдарға ҡул ҡуйыу менән тамамландыФото: Олег Яровиков
Рәсәй-Италия Эш төркөмөнөң XX ултырышы килешеүҙәргә һәм меморандумдарға ҡул ҡуйыу менән тамамланды
Рәсәй-Италия Эш төркөмөнөң XX ултырышы килешеүҙәргә һәм меморандумдарға ҡул ҡуйыу менән тамамландыФото: Олег Яровиков
Өфөнөң Конгресс-холында бөгөн сәнәғәт округтары һәм бәләкәй, урта бизнес өлкәһендәге хеҙмәттәшлек буйынса Рәсәй-Италия Эш төркөмөнөң ХХ ултырышының аҙаҡҡы пленар өлөшө үтте. Унда Башҡортостан Хөкүмәте Премьер-министры Азамат Илембәтов, Рәсәй Федерацияһының сауҙа-сәнәғәт палатаһы вице-президенты Александр Захаров, Италияның Рәсәйҙәге Ғәҙәттән тыш һәм Тулы хоҡуҡлы илсеһе Антонио Дзанарди Ланди, Эш төркөмөнөң рәйестәштәре Пьетро Чели һәм Натэла Шенгелия, Италия-Рәсәй сауҙа палатаһы рәйесе Розарио Алессандрелло һәм башҡа рәсми кешеләр ҡатнашты. Модератор булып БР Хөкүмәте Премьер-министры урынбаҫары Салауат Сәғитов сығыш яһаны.
Был ҙур ваҡиғала 500-ҙән ашыу кеше – Рәсәйҙең 20 төбәгенән вәкилдәр һәм Италиянан 100-ҙән ашыу бизнес вәкиле ҡатнашты, тип билдәләне вице-премьер. Башҡортостан эшҡыуарҙары ла форумды асыу тантанаһында, түңәрәк өҫтәлдәрҙә һәм Эшлекле бәйләнештәр биржаһында әүҙем ҡатнашты. Барлыҡ саралар юғары баһа алды.
Иҫегеҙгә төшөрәбеҙ, Рәсәй-Италия Эш төркөмөнөң XX ултырышы сиктәрендә биш түңәрәк өҫтәл үтте.
Рәсәй һәм Италия яғынан модераторҙар был сараларҙың нисек үтеүе хаҡында отчет менән сығыш яһаны. Уларҙың барыһы ла ултырышта ҡатнашыусыларҙың юғары әүҙемлеген билдәләне.
— Бындай матур форумды ойоштороусыларға һәм унда ҡатнашыусыларға ҙур рәхмәт. Бөгөн Италия Башҡортостанды үҙе өсөн икенсе яҡтан аса, — тине Розарио Алессандрелло әфәнде. – Һуңғы йылдарҙа республикала йәшәү сифатының күпкә күтәрелеүе ҡыуаныслы.
Ултырышҡа йомғаҡ яһап, Пьетро Чели форумды үткәреү кимәленә юғары баһа бирҙе һәм Башҡортостан Президенты Рөстәм Хәмитовҡа, республика Хөкүмәтенә, осрашыуҙы ойоштороусыларға йылы ҡабул иткәндәре өсөн рәхмәт белдерҙе. Уның һүҙҙәренсә, аралашыу барышында 177 проект ҡаралған, уларҙың күпселеге яҡын арала тормошҡа ашырыласаҡ.
Натэла Шенгелия ла уның фекере менән килешеп, эштең барлыҡ йүнәлештәрҙә лә бик ҡыҙыҡлы булыуын билдәләне.
Артабан Рәсәй-Италия Эш төркөмөнөң XX ултырышының йомғаҡлау протоколына, бер нисә килешеүгә һәм меморандумға ҡул ҡуйылды.
Шулай итеп, бөгөн Өфөлә Италия-Рәсәй сауҙа палатаһы офисы ҡарамағында Башҡортостандың бәләкәй бизнесына итальян инновацион технологияларын сәнәғәткә индереүҙә ярҙам итеү үҙәген булдырыу буйынса ниәттәр хаҡындағы килешеүгә ҡул ҡуйылды. «Халыҡ-ара бизнесҡа ярҙам агентлығы» яуаплылығы сикләнгән йәмғиәте, Италия-Рәсәй сауҙа палатаһы һәм Башҡортостан республикаһының Эшҡыуарлыҡ һәм туризм буйынса дәүләт комитеты араһында өс яҡлы килешеүгә ҡул ҡуйылды.
Йәнә бер килешеү «Венге» яуаплылығы сикләнгән йәмғиәте, Arte Casa SRL компанияһы һәм Италия-Рәсәй сауҙа палатаһы араһында төҙөлдө, ул Башҡортостанда мебель етештереү буйынса кластер төҙөүгә ҡағыла.
Шулай уҡ Италияның Бизнесмендар ассоциацияһы һәм Рәсәй Йәш эшҡыуарҙар ассоциацияһының төбәк бүлексәһе араһында килешеүгә ҡул ҡуйылды.
Feiffer&Raimond, Arte Casa компаниялары һәм Рәсәй Дизайнерҙар союзының Башҡортостан буйынса бүлексәһе араһында ла ниәттәр тураһындағы меморандум төҙөлдө.
Бынан тыш, Өфөлә Ульяновск өлкәһе вәкилдәре менән стоматология хеҙмәттәре һәм ресторан бизнесы өлкәһендә хеҙмәттәшлек итеү тураһындағы килешеүҙәргә ҡул ҡуйылды.
Көндөң икенсе яртыһында эшҡыуарҙар Өфөнөң бер нисә предприятиеһы менән танышты.


text:
Туймазыла Милли мәҙәниәттәр аҙналыҡтары башланды
Башҡортостан Республикаһында Милләт-ара татыулыҡты нығытыу йылы сиктәрендә Туймазыла Милли мәҙәниәттәр аҙналыҡтары башланды, улар ағымдағы йылдың октябрь аҙағына тиклем дауам итәсәк.
Байрамдар сылбырын дүшәмбелә Башҡорт мәҙәниәте аҙналығы асты. Был уңайҙан урындағы шағирҙар, рәссамдар, тел уҡытыусылары, муниципаль район хакимиәте, предприятиелары, ойошмалары, учреждениелары вәкилдәре ҡатнашлығында райондың «Родина» мәҙәниәт һарайында тантана үтте.
Бай эстәлекле программа әҙерләнгән, уның дауамында фәнни-ғәмәли һәм китап уҡыусылар конференциялары, «Әҙәби Башҡортостан» викторинаһы, «Шатлыҡ» фестивале, уҡыусыларҙың «Ырыуымдың арҙаҡлы кешеләре» ижади эштәр конкурсы, «Республикам иртәhе» һүрәттәр конкурсы, башҡорттарҙың матди мәҙәниәте, халыҡ оҫталары изделиелары, «Китап» нәшриәте күргәҙмәләре, башҡорт милли аш-һыуы күргәҙмә-йәрминкәһе, концерттар, милли көрәш буйынса мастер-класс, башҡа ҡыҙыҡлы саралар ҡаралған.
Аҙна аҙағында башҡорт мәҙәниәте аҙналығының йомғаҡлау сараһы үтәсәк. Июндә – Татар мәҙәниәте аҙналығы, августа Рус мәҙәниәте аҙналығы көтөлә. Башҡа айҙарҙа туймазылар һәм уларҙың ҡунаҡтары үрҙә аталған милләттәр менән бергә ҡала һәм райондың айырылмаҫ өлөшөн тәшкил иткән тағы алты милләт мәҙәниәте һәм сәнғәте менән таныша аласаҡ.


text:
«Һабантуй» байрамын үткәреү тураһында Указға ҡул ҡуйылды
Башҡортостан Республикаһы Президенты Мортаза Рәхимов 2010 йылда «Һабантуй» халыҡ байрамын үткәреү тураһындағы Указға ҡул ҡуйҙы. Указ менән республика район һәм ҡалаларында яҙғы баҫыу эштәре тамамланыуға арналған байрамды үткәреү графигы раҫланды.
Указға ярашлы, район һәм ҡала хакимиәттәренә ауыл хужалығы предприятиелары һәм ойошмалары етәкселәре менән берлектә агросәнәғәт комплексы предприятиеларының ҡышҡы осорҙағы һәм яҙғы баҫыу эштәре барышындағы эшмәкәрлегенә йомғаҡ яһау, шулай уҡ производство алдынғыларын хөрмәтләүҙе ойоштороу тәҡдим ителде. Һабантуйҙы байрам итеү сиктәрендә республиканың район һәм ҡалаларында киң ҡулланылыш тауарҙары йәрминкәһе, күләмле мәҙәни һәм спорт саралары, иң яҡшы йортҡа, урамға, торама пунктҡа конкурс ойоштороласаҡ, еңеүселәр бүләкләнәсәк.
Указға ярашлы, Башҡортостандың бер нисә министрлығы һәм ведомствоһына район һәм ҡала хакимиәттәренә “Һабантуй” халыҡ байрамын әҙерләүҙә һәм үткәреүҙә булышлыҡ итергә ҡушылды.
Указдың үтәлешенә контроллек итеү Башҡортостан Республикаһы Президенты Хөкүмәтенә йөкмәтелде.


text:
Өфөлә рәссамдар һәм кинематографистарҙың «Башҡортостан-Синемастан» исемле берлектәге проекты асылдыФото: автор фотоһы
Өфөлә рәссамдар һәм кинематографистарҙың «Башҡортостан-Синемастан» исемле берлектәге проекты асылды
Өфөлә рәссамдар һәм кинематографистарҙың «Башҡортостан-Синемастан» исемле берлектәге проекты асылдыФото: автор фотоһы
ӨФӨ, 2016 йыл, 19 май. /«Башинформ» мәғлүмәт агентлығы, Ләйлә Аралбаева/.
18 майҙа Өфө художество галереяһына кино һәм һынлы сәнғәттең сағыу вәкилдәре йыйылды. Бында Рәсәй киноһы йылына арналған «Башҡортостан-Синемастан» исемле күргәҙмә-форумын асыу тантанаһы булды. Проект шуныһы менән үҙенсәлекле: республика тарихында тәүге тапҡыр рәссамдар һәм кинематографистар союзы берлектәге проектын тормошҡа ашыра.
«Бөгөнгө форум «Синемастан» тип атала, сөнки Башҡортостан — кинематография төйәге, бында һоҡланғыс фильмдар төшөрөлә. Республика кино сәнғәтен пропагандалауҙа һәр саҡ төп урынды биләне», — тип билдәләне Кинематографистар союзы рәйесе Фәрит Ғәбитов.
Экспозициялар бер юлы өс залда урынлашҡан. Беренсе залда рәссамдарҙың кино сәнғәтенә арналған эштәре ҡуйылған. Икенсеһендә — кинооператор һәм фоторәссам Михаил Новиковтың фотокүргәҙмәһе. Ҡырҡ йыл ғүмерен республикаға хеҙмәт итеүгә арнаған оҫтаға Рәсәйҙең һәм Башҡортостандың Мәҙәниәт министрлығы, Кинематографистар союзының рәхмәт хаттары тапшырылған.
Өсөнсө зал рәссамдарҙың һәм кинематографистарҙың эштәрен берләштерә. Унда күренекле артистар, яҙыусылар, композиторҙар Рәшиҙә Туйсина, Мостай Кәрим, Заһир Исмәғилев, Хөрмәтулла Үтәшев, кино эшмәкәрҙәре Фәрит Ғәбитов, Вилүрә Иҫәндәүләтованың портреттарын күрергә мөмкин. Айырым стенд «Дерсу Узала» фильмының ҡуйыусы-рәссамы, сығышы яғынан Өфөнән булған Юрий Ракшаның ижадына арналған.
Проектты ойоштороусылар — республика Мәҙәниәт министрлығы, «Рәсәй Рәссамдар союзы» Бөтә Рәсәй ижади ойошмаһының төбәк бүлексәһе, Башҡортостан Кинематографистар союзы, Өфө художество галереяһы, «Башҡортостан» киностудияһы һәм Башҡортостан Кинематографистар союзының йәштәр үҙәге.
Форум 10 июнгә тиклем дауам итә. Бөтә сараларға ла инеү ирекле. Яңылыҡтар һәм оҫталыҡ дәрестәренең ентекле программаһы — «Бәйләнештә» төркөмөндә.


text:
Инвалидтарҙы социаль яҡлау мәсьәләләре буйынса Хөкүмәт Президиумы үткәрелде.Фото: Олег Яровиков
Инвалидтарҙы социаль яҡлау мәсьәләләре буйынса Хөкүмәт Президиумы үткәрелде.
Инвалидтарҙы социаль яҡлау мәсьәләләре буйынса Хөкүмәт Президиумы үткәрелде.Фото: Олег Яровиков
Башҡортостан Президенты Рөстәм Хәмитов үткәргән БР Хөкүмәте Президиумы ултырышында инвалидтарҙы социаль яҡлау мәсьәләләре тикшерелде.
Республикала белем биреү, мәшғүллек, социаль яҡлау, пенсия менән тәьмин итеү өлкәләрендә инвалидтарҙың хоҡуҡтарын яҡлау буйынса бөтә дәүләт саралары комплексы тормошҡа ашырыла.
— Кешеләрҙең «сәғәт» кеүек эшләүе мөһим, — тип билдәләне Рөстәм Хәмитов. — Йыш ҡына сәләмәтлек мөмкинлектәре сикләнгән кешеләр башҡа өлкәләрҙә сикләнмәгән мөмкинлектәргә эйә. Улар араһында уңышлы эшҡыуарҙар, билдәле ғалимдар, йәмәғәт эшмәкәрҙәре, сәнғәт оҫталары һәм башҡалар бар.
Президент, дәүләт һәм муниципаль власть органдары инвалидтарҙың йәмәғәт ойошмалары һәм ассоциациялары, хәйриә фондтары менән уртаҡ тел табып, тығыҙ эшләргә тейеш, тип иҫәпләй.
Инвалид бала ҡараған ғаиләләрҙең тормош сифатын яҡшыртыу мәсьәләһе айырым иғтибарға лайыҡ.
— Бөгөн республикала 300 меңдән ашыу инвалид йәшәй, шуларҙың 14 меңдән ашыуы — балалар, — тип һандар килтерҙе Рөстәм Хәмитов. — Һуңғы йылдарҙа өлкән йәштәге инвалидтар һаны һиҙелерлек кәмей, ә бына инвалид балалар һаны, киреһенсә, — арта, бөтә Рәсәй буйынса шулай.
Президент республика Хөкүмәтенә инвалид бала ҡарау менән мәшғүл эшләмәгән эшкә һәләтле кешеләргә пособие күләмен ҡайтанан ҡарарға ҡушты.
Шулай уҡ ултырышта мөмкинлектәре сикләнгән балаларҙы ваҡытында медицина реабилитациялауын ойоштороу тураһында һөйләштеләр.
Шул уҡ ваҡытта республикала психоневрологик сирле балаларҙы медицина реабилитациялауы мәсьәләһе айырыуса киҫкен тора. Бөгөн быға биш мең бала мохтаж, һәм ошондай иғтибар талап итеүсе балалар һаны йылдан-йыл артыу ихтималлығы бар.
Был турала һөйләп, Президент Хөкүмәткә республика Һаулыҡ һаҡлау министрлығы менән берлектә махсус балалар медицина реабилитациялау үҙәге төҙөү мәсьәләһен ҡарарға тәҡдим итте.
Тағы ла бер мөһим мәсьәлә — уңайлы мөхит булдырыу.
Быға ярашлы программа Башҡортостанда 2011 йылдың апрелендә, федераль кимәлдә ошондай программаны раҫлағанға тиклем йыл ярым алдан, ҡабул ителгәйне. Шуға ҡарамаҫтан, әлегә республикала уңайлылыҡ стандарттарына ҡулайлаштырырға кәрәкле 20 мең тирәһе социаль объект бар.
— Хәҙер социаль инфраструктура объекттарының өстән ике өлөшө тиерлек коляскала йөрөүсе инвалидтар үтерлек түгел. Хатта иң кәрәкле әйберҙәр һатылған күп магазиндарҙың пандустарынан күтәрелеүе бик ҡыйын. Дөрөҫөн әйтергә кәрәк, бөгөн республикала мөмкинлектәре сикләнгән граждандар өсөн бөтә ҡағиҙәләргә ярашлы итеп төҙөлгән объекттар бармаҡ менән генә һанарлыҡ,— тип билдәләне Рөстәм Хамитов.
Ултырыш барышында иң киҫкен проблемаларҙың береһе —инвалидтарҙы эшкә урынлаштырыу мәсьәләһен дә тикшерҙеләр.
— Былтыр мәшғүллек хеҙмәтенә мөрәжәғәт иткән өс меңдән ашыу кешенең 37 проценты ғына эшкә урынлаша алды. Йәғни өс мөрәжәғәт итеүсенең береһе генә, — тине Президент. — Хәҙер күп предприятиелар төрлө һылтау менән инвалидтарҙы эшкә ҡабул итеүҙән баш тарта. Был ғәҙелһеҙлек кенә түгел — был кешенең конституцион хоҡуҡтарын туранан-тура һәм тупаҫ боҙоу. Мөмкинлектәре сикләнгән кешеләрҙең мәшғүллеген ойоштороу ысулдарының береһе — уларҙы эшкә урынлаштырыу өсөн эш урындарын квоталау системаһы. Был механизм эш биреүселәрҙе инвалидтарҙы эшкә алырға мәжбүр итә.
Беҙгә килгәндә, быйыл предприятиеларҙы инвалидтар өсөн эш урындары менән йыһазландырыуға субсидияларҙы ике тапҡырҙан ашыуға арттырҙыҡ. Бынан тыш, кәмендә 35 кеше эшләгән предприятиеларҙа инвалидтарҙы эшкә алыу өсөн квота билдәләргә планлаштырабыҙ. Элек бындай норма 100 һәм унан күберәк кеше эшләгән предприятиеларға ғына ҡағыла ине. Беҙ муниципалитеттарға инвалидтарҙы эшкә урынлаштырыуға, психологик ярҙам күрһәтеүгә, профессиональ әҙерлек системаһы ойоштороуға булышлыҡ итеү бурысы ҡуябыҙ.


text:
Фото:
Ете айҙа «Өфө» аэропортында 840 меңдән ашыу пассажир хеҙмәтләндерелгән
Фото:
«Өфө» халыҡ-ара аэропорты» асык акционерҙар йәмғиәте самолеттар осошо иҫәбе һәм пасажирҙар ташыу буйынса Волга-Урал төбәгендә алдынғылар рәтендә. Сауҙа-клиринг палатаһы мәғлүмәте буйынса, Рәсәй аэропорттары рейтингында пассажирҙар ағымы буйынса Өфө аэропорты әлеге ваҡытта туғыҙынсы урында тора.
Ағымдағы йылдың ете айындағы эшмәкәрлеге йомғаҡтарынан күренеүенсә, «Өфө» халыҡ-ара аэропортында производство эшмәкәрлеге күрһәткестәренең даими үҫешеү тенденцияһы күҙәтелә. Мәҫәлән, 5950 осош башҡарылған — 2009 йылдың ошо уҡ осоро менән сағыштырғанда 12,2 процентҡа күберәк. Аэровокзал комплексы аша йыл башынан алып 840 меңдән ашыу пассажир хеҙмәтләндерелгән — уҙған йыл кимәленән 26 процентҡа артығыраҡ. Халыҡ-ара һауа линияларында ете айҙа 209,4 мең пассажир ташылған. Ә был, үҙ сиратында, былтырғыға ҡарағанда Өфөнән сит илгә сәйәхәткә 54,2 процентҡа күберәк пассажир юлланыуын аңлата.
Аэропорт маркетингы хеҙмәтенән хәбәр итеүҙәренсә, Өфөнөң һауа транспортында пассажирҙар ташыу баҙарына «Донавиа», «Трансаэро», «Ред Вингс», «Авианова» яуаплылығы сикләнгән йәмғиәте, «Урал авиалиниялары» авиакомпаниялары килгән. Төньяҡ йүнәлештәр буйынса осоштар географияһы киңәйтелгән. Өфөнән хәҙер Нягань, Төмән, Ханты-Манси ҡалаларына осорға мөмкин. Ереван йүнәлеше асылған. Көҙгөһөн Душанбе һәм Худжанд менән бәйләнеш тергеҙеләсәк.
Төркиә, Мысыр, Испания, Кипр, Гоа кеүек традицион йүнәлештәрҙән тыш, быйыл популяр туристик йүнәлеш – Тунис өҫтәлгән. 24 сентябрҙән «Өфө – Дубай» маршруты буйынса Берләшкән Ғәрәп Әмираттарына даими рейс асылыуы көтөлә.
Әйтергә кәрәк, Башҡортостан Рәсәй Федерацияһында иң эре транспорт үҙәктәренең береһе. Ул баш ҡала аэропортын, ҙур тимер юл үҙәген, автомобиль трассаларын, йылға вокзалдарын үҙ эсенә алған үҫешкән транспорт инфраструктураһына эйә.


text:
Яңы йылда балалар баҡсалары өсөн түләүҙәр әллә ни үҙгәрмәй — Мәғариф министрлығы Фото: Олег Яровиков
Яңы йылда балалар баҡсалары өсөн түләүҙәр әллә ни үҙгәрмәй — Мәғариф министрлығы
Яңы йылда балалар баҡсалары өсөн түләүҙәр әллә ни үҙгәрмәй — Мәғариф министрлығы Фото: Олег Яровиков
ӨФӨ, 2015 йыл, 23 декабрь. /«Башинформ» мәғлүмәт агентлығы, Эльмира Сабирова/.
2016 йылдың 1 ғинуарынан Башҡортостанда балалар баҡсалары өсөн түләүҙәр үҙгәрә, әммә әллә ни артмай, тип хәбәр иттеләр республиканың Мәғариф министрлығында. Яңы йылда республикалағы мәктәпкәсә учреждениеларҙа балаларҙы ҡараған өсөн түләү уртаса 1440 һум тәшкил итәсәк.
«Ошо сумманан (1440 һум) түләүҙе кәметеүгә компенсация түләүҙәре күләме иҫәпләп сығарыла. Ата-әсәләр балалар баҡсалары өсөн түләүгә компенсацияға хоҡуҡлы. Бер балаға — түләнгән сумманан 20 процент (288 һум), ике — 50 процент (720 һум), өс һәм унан күберәк — 70 процент (1008 һум)», — тип аңлатма бирҙеләр төбәктең мәғариф ведомствоһында.
Быға тиклем закон балалар баҡсалары өсөн түләү күләмен йылына бер нисә тапҡыр арттырырға мөмкинлек бирҙе. Хәҙер быны йыл башында ғына эшләргә мөмкин.


text:
Республикала рәсми рәүештә теркәлгән 26,3 меңдән ашыу эшһеҙ иҫәпләнә
Һуңғы мәғлүмәттәр буйынса, Башҡортостанда бөгөнгө көндә рәсми рәүештә теркәлгән 26,3 меңдән ашыу эшһеҙ иҫәпләнә, уларға 58 мең рәсми вакансия тура килә.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, 2013 йылдың ғинуар-апрель айҙарында республиканың халыҡ мәшғүллеге хеҙмәтенә 119,7 мең вакансия ҡабул ителгән. Рәсми рәүештә теркәлгән эшһеҙлек кимәле апрель аҙағына 1,29 процент тәшкил иткән. Көсөргәнешлек коэффициенты, йәғни эшһеҙҙәр менән вакансиялар нисбәте 0,5-кә тиң.
Шул уҡ ваҡытта, халыҡ мәшғүллеге мәсьәләләре буйынса һуңғы мониторинг мәғлүмәттәре буйынса, иҡтисади әүҙем халыҡ һаны республикала 1991,3 мең кеше тәшкил итә.
Эшһеҙҙәр һаны, Халыҡ-ара хеҙмәт ойошмаһы стандарттарына ярашлы, 133,7 мең кешегә етә. Дөйөм эшһеҙлек кимәле республикала 6,7 процентҡа тиң.


text:
Башҡортостандың авиасәнәғәт профойошмалары хеҙмәт баҙарындағы хәлде тикшерәсәк
Башҡортостан радиоэлектрон сәнәғәте һәм авиасәнәғәт предприятиелары комитеттарының профойошмалары ҡатнашлығындағы семинарҙа тармаҡтағы хеҙмәт баҙары хәле үҙәк мәсьәләләрҙең береһе буласаҡ.
Сараны Башҡортостан Республикаһы профойошмалар федерацияһы һәм Профойошма кадрҙары квалификацияһын күтәреү институты ойоштора. “Башинформ” агентлығына БР Профойошмалар федерацияһының матбуғат үҙәгенән хәбәр итеүҙәренсә, семинар нигеҙендә профилле белгестәр мәшғүллеге мәсьәләләренән тыш, башҡа социаль-иҡтисади һорауҙар ҙа тикшереләсәк, шул иҫәптән республика иҡтисадының 2009 йылдағы үҫеш йомғаҡтары, тармаҡ предприятиеларының финанс хәле һәм башҡалар.


text:
Республика етәксеһе Ҡыйғы районы ауыл хужалығы предприятиеларының эше менән танышты
ӨФӨ, 2014 йыл, 24 ноябрь. /«Башинформ» мәғлүмәт агентлығы, Илья Спиридонов/.
Ҡыйғы районының Йүкәлекүл ауылында Рөстәм Хәмитов эш сәфәре барышында «Әй» ауыл хужалығы етештереү кооперативының һөтсөлөк-тауар фермаһын ҡараны, унда әлеге ваҡытта «500 ферма» программаһы буйынса биналар төҙөкләндерелә.
Ауыл хужалығы етештереү кооперативы рәйесе Азат Нутфуллин районда хужалыҡтың үҫемлекселек, малсылыҡ йүнәлештәрен туплап 2000 йылдан алып эшләүен һөйләне. Ике меңдән ашыу гектарҙа бында иген һәм ҡуҙаҡлы иген культураларын үҫтерәләр. Йыл һайын ауыл хужалығы етештереү кооперативы 300 тонна самаһы элиталы орлоҡ етештерә.
Малсылыҡ биналарын реконструкциялауға 31,3 миллион һум тотонолған. Уларҙың «500 ферма» республика маҡсатлы программаһы сиктәрендә 13,9 миллион һумы субсидияланған. Заманса технологиялар индереү һауымды 13 процентҡа арттырға мөмкинлек биргән.
Рөстәм Хәмитов бындай уңышлы хужалыҡтарҙы республика етәкселеге һәр саҡ өҫтөнлөк итәсәген билдәләне.
Башҡортостан Президенты шулай уҡ «Аҡҡош» ҡошсолоҡ хужалығының эше менән танышты. 2010 йылдан алып предприятие ҡаҙ үрсетеү менән шөғөлләнә.
Генераль директор Динар Әхмәтдинов йыл дауамында Силәбе, Свердловск һәм Ҡурған өлкәләренә 95-110 һум уртаса хаҡ менән 135 мең ҡаҙ һатылыуын хәбәр итте. Киләсәктә йомортҡа һала торған тауыҡ үрсетеү һәм тауар йомортҡаһы алыу өсөн ҡорамалдар урынлаштырыу күҙҙаллана.


text:
«Башинформ» вәкиле Азия һәм Тымыҡ океан мәғлүмәт агентлыҡтары ассамблеяһына саҡырылған
25 ноябрҙән 27-һенә тиклем Истанбулда Азия һәм Тымыҡ океан илдәренең Мәғлүмәт агентлыҡтары ойошмаһы Генераль Ассамблеяһы (OANA) конференцияһы үтәсәк. Ул Төркиәнең «Анадолу» мәғлүмәт агентлығының 90 йыллығына арналасаҡ. OANA конференцияһы сиктәрендә Төрки телле мәғлүмәт агентлыҡтары союзының (ТКА) ултырышы үткәреләсәк. Унда был союзға ингән мәғлүмәт агентлыҡтары — «Анталия агентлығы» — "Анадолу Аджансы" (Төркиә), "АзерТАдж" (Азербайжан), «Кабар» (Ҡырғыҙстан), ТАК (Төньяҡ Кипр), "Башинформ" (Башҡортостан), «Татар-информ» (Татарстан), «Крымские Новости» агентлығы етәкселәре ҡатнаша. «Башинформ» агентлығынан ултырыш эшендә баш мөхәррир урынбаҫары Алик Шакиров ҡатнаша.
Төркиәнең төп һәм иң ҙур мәғлүмәт агентлығы булып торған, бөтә донъяла киң билдәле һәм популяр «Анадолу» агентлығына быйыл 90 йыл тулды.
"Анадолу Аджансы" мәғлүмәт агентлығы 1920 йылда Төркиә Республикаһына нигеҙ һалыусы Мостафа Кемаль Ататөрк инициативаһы менән ойошторола. «Анадолу» агентлығының генераль директоры Хилми Бенги хәбәр итеүенсә, хәҙерге ваҡытта уның бөтә Төркиә буйынса 14 төбәк бүлеге һәм 30 бюроһы бар. Илдән ситтә агентлыҡтың 20 сит ил корреспондент пункты булдырылған.